MCDONALD’S MALAYSIA SUMBANG RM1 JUTA UNTUK PALESTIN

KUALA LUMPUR: McDonald’s Malaysia mengesahkan sumbangan syarikatnya sebanyak RM1 juta kepada Dana Kemanusiaan Palestin yang baru dilancarkan di bawah Jabatan Perdana Menteri.

McDonald’s Malaysia dalam kenyataannya hari ini berkata, langkah tersebut selaras dengan hasrat murni kerajaan seperti yang diumumkan Perdana Menteri Datuk Seri Anwar Ibrahim semasa pembentangan Belanjawan 2024 di Dewan Rakyat, Jumaat lalu.

“Usul Perdana Menteri untuk memperuntukkan RM10 juta kepada Dana Kemanusiaan Palestin adalah sejajar dengan komitmen kami untuk menyokong mereka yang terjejas akibat konflik di Gaza.

“Krisis kemanusiaan yang semakin menekan di Gaza mengetengahkan kepentingan usaha ini.

“Lantaran itu, McDonald’s Malaysia berganding bahu bersama kerajaan dalam menyokong pendanaan ini dengan harapan supaya membantu rakyat Palestin yang sedang menghadapi masa yang sukar,” katanya dalam satu kenyataan hari ini.

McDonald’s Malaysia berkata sumbangan itu secara langsung menyokong misi bantuan kemanusiaan di Gaza selain memenuhi keperluan kritikal bagi mereka yang terjejas akibat konflik tersebut.

Bantuan yang diberikan meliputi perubatan, makanan, tempat tinggal, dan bantuan pemindahan sekiranya diperlukan oleh pasukan penyelamat.

“Komitmen kami tertumpu sepenuhnya kepada menyediakan keperluan asas kepada mereka yang dalam kesusahan.

“Kami yakin semangat kerjasama dapat membantu dalam masa yang genting ini. Selain sumbangan ini, McDonald’s Malaysia juga menggalakkan pekerja-pekerja dari seluruh negara untuk menyertai usaha pengumpulan dana.

“Kami berharap usaha ini akan memberi impak yang bermakna dalam kehidupan mereka yang terkesan di Gaza,” katanya.—AlHijrah Online


ABBAS BANTAH PEMBUKAAN HOSPITAL MEDAN AS DI GAZA

RAMALLAH: Presiden Palestin Mahmoud Abbas pada Jumaat berkata beliau tidak akan membenarkan sebuah hospital medan Amerika Syarikat (AS) dibuka di Semenanjung Gaza, lapor agensi berita Turki Anadolu.

“Langkah sedemikian menunjukkan bahawa Perjanjian Abad ini sedang direalisasi seksyen demi seksyen,” katanya pada satu mesyuarat Pertubuhan Pembebasan Palestin (PLO) di sini.

Perjanjian Abad Ini adalah pelan Presiden Donald Trump untuk mencapai perdamaian antara Palestin dan Israel.

Dibiayai badan bukan kerajaan Amerika iaitu Friend Ships, hospital itu dirancang dibuka di utara Gaza berhampiran sempadan Israel.

Israel telah mengenakan sekatan ke atas Semenanjung Gaza pada 2007 selepas kumpulan Hamas Palestin menguasai kawasan tersebut daripada pesaingnya, Fatah, yang telah melumpuhkan serta menjejaskan kehidupan di enklaf pesisir itu. — BERNAMA


JIRAN BERTIKAM LIDAH KERANA ANAK DITEGUR MAIN BOLA

KLANG: Tular di media sosial video yang menunjukkan satu pergaduhan melibatkan dua lelaki warga tempatan yang merupakan jiran di kawasan Bandar Sultan Suleiman, Klang Utara.

Ketua Polis Daerah Klang Utara ACP Vijaya Rao Samachulu berkata, pihak polis telah menerima laporan polis dari kedua belah pihak.

“Polis telah menerima laporan dari kedua belah pihak dan mereka telah dipanggil serta dirakam keterangan.

“Kejadian berpunca daripada pihak pertama yang menegur anak pihak kedua kerana bermain bola di padang berhampiran rumahnya sehingga mengenai bumbung rumahnya dan mengakibatkan sedikit kerosakan,” katanya, hari ini.

Bagaimanapun, Vijaya berkata kedua belah pihak bersetuju untuk menyelesaikan perselisihan faham tersebut dengan baik dan kes diklasifikasikan sebagai tiada tindakan lanjut (TTL).

Ujarnya, masyarakat dinasihatkan untuk sentiasa menjaga keharmonian dan kesejahteraan hidup berjiran serta tidak mudah menimbulkan perbalahan atau selisih faham antara satu sama lain.—AlHijrah Online


PPZ-MAIWP, PTPTN JALIN KERJASAMA TINGKAT PEMBAYARAN ZAKAT, SIMPANAN PENDIDIKAN

KUALA LUMPUR: Pusat Pungutan Zakat – Majlis Agama Islam Wilayah Persekutuan (PPZ-MAIWP) hari ini memeterai memorandum persefahaman (MoU) dengan Perbadanan Tabung Pendidikan Tinggi Nasional (PTPTN) bagi meningkatkan kesedaran tentang pembayaran zakat dan menabung untuk pendidikan.

Menurut kenyataan bersama yang dikeluarkan PPZ-MAIWP dan PTPTN hari ini, kerjasama strategik itu bagi menggalakkan pembayar zakat PPZ-MAIWP dan pendeposit akaun Simpan SSPN Prime mendidik anak-anak mereka mengenai kewajipan membayar zakat serta mengoptimumkan kutipan, pengurusan zakat wakalah dan agihan zakat.

“Melalui memorandum persefahaman ini, PPZ-MAIWP dan PTPTN akan berganding bahu menjalankan program-program yang memberi kesedaran berkenaan kepentingan membayar zakat dan penabungan melalui akaun Simpan SSPN dalam kalangan ibu bapa atau penjaga, remaja dan kanak-kanak yang beragama Islam di Wilayah Persekutuan,” menurut kenyataan itu.

Pada majlis memeterai MoU berkenaan PPZ-MAIWP diwakili Ketua Pegawai Eksekutifnya Abdul Hakim Amir Osman manakala PTPTN oleh Ketua Eksekutifnya Ahmad Dasuki Abdul Majid dan majlis disaksikan oleh Pengerusi PPZ-MAIWP Tan Sri Dr Abdul Aziz Abdul Rahman dan Pengerusi PTPTN Apli Yusoff.

Menurut kenyataan itu sempena MoU berkenaan, Kempen Skim Didik Zakat dan Simpan SSPN Prime (DZAS) turut dilancarkan, dan ia akan berlangsung selama setahun bermula 1 September 2022 hingga 31 Ogos 2023 tertakluk kepada 5,000 peserta terawal.

“Kempen itu terbuka kepada ibu bapa atau penjaga yang mempunyai anak berumur 15 tahun ke bawah. Ibu bapa atau penjaga dan anak itu perlu menunaikan zakat harta mengikut kadar sebenar jumlah taksiran atau membayar serendah RM100 setiap seorang di PPZ-MAIWP dalam tempoh kempen berlangsung,” katanya.

Menurut kenyataan itu antara insentif Skim DZAS yang ditawarkan kepada peserta ialah sumbangan pendidikan PPZ-MAIWP bernilai RM100 seorang setiap tiga tahun dan didepositkan terus ke akaun Simpan SSPN Prime sehingga anak (penerima manfaat) berumur 18 tahun dengan syarat akaun itu tidak ditutup sehingga anak peserta Skim DZAS mencapai umur berkenaan.

Insentif lain ialah PPZ-MAIWP dan PTPTN menaja pembukaan akaun atau penambahan deposit Simpan SSPN Prime berjumlah RM20 setiap peserta bagi 3,000 peserta terawal, sumbangan Skim Kafalah Muzakki (khairat kematian) sehingga RM3,000 kepada waris sekiranya kematian peserta serta lain-lain keistimewaan yang disediakan oleh PPZ-MAIWP dan PTPTN untuk pendeposit Akaun Simpan SSPN Prime.

Menurut kenyataan itu, untuk menyertai kempen berkenaan pelanggan hanya perlu mengisi borang penyertaan Skim DZAS secara dalam talian di dzas.zakat.com.my. Pautan itu juga boleh didapati di portal rasmi PPZ-MAIWP dan PTPTN. Status pendaftaran akan dimaklum melalui e-mel oleh PPZ-MAIWP kepada para pelanggan.

Sementara itu Abdul Aziz berkata PPZ-MAIWP tidak mungkin mampu untuk meningkatkan kutipan zakat saban tahun tanpa sokongan serta kerjasama pihak luar dan mengalu-alukan sektor kerajaan atau swasta untuk berganding bahu dengan agensi itu bagi menyebarkan dengan luas dakwah berkaitan zakat.

“MoU ini bukan sekadar permulaan strategik antara dua organisasi tetapi sebagai pendorong kepada lebih banyak penglibatan kerjasama pada masa akan datang. Saya yakin bahawa dengan penyatuan kepakaran yang dimiliki oleh setiap pihak, kita mampu memberi pelbagai manfaat kepada masyarakat khususnya dalam mengurangkan kemiskinan dan meningkatkan taraf hidup rakyat,” tambah beliau.

Sementara itu Apli berkata adalah menjadi hasrat dan misi utama PTPTN untuk mengajak masyarakat memulakan simpanan dari seawal usia, sekali gus mengurangkan kebergantungan kepada pinjaman.

“Justeru kerjasama dengan PPZ-MAIWP dilihat sangat tepat pada masanya sebagai salah satu usaha proaktif PTPTN untuk meningkatkan kesedaran masyarakat tentang kepentingan penabungan demi masa depan pendidikan yang terjamin.

“Bagi pihak PTPTN, kerjasama strategik yang dilaksanakan bersama PPZ-MAIWP ini diharapkan dapat membantu masyarakat khususnya pembayar zakat di Wilayah Persekutuan agar mempunyai pengurusan kewangan yang baik menerusi tabungan awal dalam Simpan SSPN Prime demi masa depan pendidikan anak-anak yang lebih terjamin,” katanya.


INTEGRITI & KEMAKMURAN

OLEH: TUAN KAMARUL ARIEF TUAN SOH / KETUA PEGAWAI EKSEKUTIF YADIM

Saya dijemput pada 9 Januari untuk menyampaikan ucapan kepada hampir 1,000 orang penjawat awam dan kepimpinan masyarakat Daerah Muar bersempena Majlis Amanat Tahun Baharu Pegawai Daerah Muar. Sehingga kini saya saya masih hairan mengapa YB Dato Pegawai Daerah memberikan saya ruang tersebut kerana insaf dengan kekurangan diri dan yakin dengan banyak lagi tokoh yang sesuai untuk memberi ucapan terutamanya dalam topik integriti. Namun atas dasar memuliakan jemputan daripada seseorang yang saya hormati, maka saya gagahi juga diri ini untuk memberikan beberapa pandangan berkaitan tajuk tersebut.

Tajuk Integriti adalah tajuk yang malar segar untuk diperkatakan. Topik ini semakin mendapat tempat dalam perbincangan peringkat tertinggi dalam negara sementelah ia menjadi kalimah tumpuan YAB Perdana Menteri yang tegar mengungkap soal tatakelola yang baik, penentangan keras terhadap korupsi dan seumpamanya semenjak mengambil alih tampuk kepimpinan negara lebih sebulan yang lalu.

Integriti ini memang satu mauduk perbincangan yang sangat suka dikupas oleh ramai penceramah. Ya lah, dalilnya beratus kalau bukan beribu yang dapat dipetik. Iktibar dari sejarah juga tidak sedikit yang boleh dikisahkan semula. Bahkan jika dikitar semula naratifnya yang biasa didendang sejak puluhan tahun, ia akan tetap enak didengar tambahan pula sang naratornya boleh memukau. Tiada apa salahnya dalam hal ini selagi mana dalil yang digunakan itu sahih, iktibarnya tepat dan naratifnya relevan.

Namun hal ini jika berterusan, isu integriti dan kepentingannya akan kekal menjadi slogan yang sangat abstrak dan nostalgia yang sekadar enak untuk dikenang. Keyakinan terhadap peranan integriti ini juga akan kekal terbatas kepada pengamalan ajaran agama atau nilai moral semata-mata tanpa kesan yang substantif. Ini bercanggahan dengan pengajaran yang ditunjukkan sendiri oleh Nabi SAW yang berjaya membuktikan secara nyata bahawa pemerkasaan integriti adalah prasyarat kepada kejayaan negara yang dipimpin Baginda SAW. Demikian juga yang berjaya dibuktikan oleh Khulafa’ Ar Rasyidin selepas baginda.

Oleh yang demikian maka rakyat khususnya penjawat awam perlu diyakinkan bahawa ada korelasi kukuh di antara nilai integriti dan nikmat kemakmuran negara. Bahkan kedua-dua pemboleh ubah ini berkadaran terus yang membawa implikasi runtuhnya kemakmuran negara jika runtuhnya nilai integriti.

Maka dalam ucapan tersebut, selepas memberikan huraian dalil agama yang pelbagai, saya telah sertakan dua jadual yang mengkategorikan 10 negara tertinggi dan terendah mata pencapaian Corruption Perception Index yang menjadi proksi kepada kedudukan Integriti,Prosperity Index yang menjadi proksi kepada tahap kemakmuran dan nilai Keluaran Negara Kasar (GDP) Perkapita sebagai proksi kepada limpahan nikmat kemakmuran kepada rakyat. Kesemua pemboleh ubah ini dipetik dari 3 institusi berbeza untuk tahun 2021 iaitu Transparency International, Legatum Institute dan International Monetary Fund.

Dapatan daripada data-data imperikal ini menunjukan bagi negara-negara yang tinggi indeks kemakmurannya seperti Denmark dan New Zealand, 90 dan 87 mata, maka kedudukan intergritinya juga tinggi iaitu 88 dan 87 pada pencapaian indeks persepsi rasuah. GDP Perkapita bagi negara-negara kategori ini juga pada julat USD 45 ribu sehingga hampir USD80 ribu. Sebaliknya bagi negara-negara yang indeks kemakmurannya rendah seperti Somalia dan Sudan Selatan, 29 dan 30 mata, nilai integritinya juga berada 2 ke 3 kali ganda lebih rendah iaitu 9 dan 12 pada indeks persepsi rasuah. GDP Perkapita bagi negaranegara ini juga sekitar USD500 sehinggalah USD3000 sahaja. Lebih malang lagi dalam senarai 10 negara terendah untuk skor-skor tersebut, 5 daripadanya adalah negara umat Islam manakala bagi 10 negara terbaik, tidak ada satu pun negara umat Islam.

Walaupun masih terdapat perbezaan kesimpulan dalam menentukan hubungan antara kemakmuran dan integriti seperti yang berlaku diantara dapatan World Economic Forum (WEF) dan Organization for Economic Cooperation and Development (OECD), namun sekurang-kurangnya dapatandapatan ini menunjukkan trend yang berlaku dalam dua kategori negara-negara ini seakan mengesahkan wujudnya korelasi tersebut. Ini juga boleh memberi keyakinan kepada kita semua bahawa usaha peningkatan integriti itu bukan hanya bermaksud untuk kempen yang abstrak sasarannya bahkan boleh menterjemah hasil yang substantif kepada negara dan rakyat.

Selesai ucapan, saya ditemui oleh beberapa tetamu yang hadir memaklumkan pendekatan ceramah ber”angka” begini agak janggal bagi ceramah “Integriti” dan “keagamaan”. Namun mereka lebih menghargai pendekatan tersebut kerana ia bukan sahaja mengasak kesedaran nilai bahkan membibitkan keyakinan yang realistik dan praktikal.

Saya sekadar mengingatkan diri saya dan seluruh rakan-rakan penjawat awam, tidak cukup sekadar keyakinan dan kepercayaan terhadap agenda yang diperjuangkan oleh kepimpinan negara pada masa ini atas dasar berkhidmat untuk “goverment of the day”, namun sebaliknya usaha yang bersungguhsungguh perlu digerakkan untuk meraih hasil yang telah terbukti secara substantif dapat dicapai. Malaysia pada tahun 2021, berada pada kelompok pertengahan untuk skor-skor tersebut. Indeks kemakmuran kita adalah pada nilai 67 manakala indeks persepsi rasuah kita pada mata 48 dan GDP Perkapita pada nilai USD11,452. Ini bukan wasatiyah yang kita perlukan! Namun sekurangkurangnya kita sedar bahawa pilihan sama ada mahu melonjak ke atas atau menjunam ke bawah itu seimbang. Semuanya terserah kepada kita.

Mungkin juga surat pesanan Saidina Ali RA kepada Malik Bin Al-Harith AlAshtar, Gabenor Mesir pada tahun 658 H yang diungkap oleh YAB Perdana Menteri dalam perutusan tahun baharu baru-baru ini sesuai ditelaah dengan lebih lanjut oleh kita semua khususnya para penjawat awam. Antara dua pesanan Saidina Ali kepada Gabenor beliau ini dalam menyentuh soal perkhidmatan kepada rakyat ialah:

Akhirnya, selain daripada keterkaitan antara kemakmuran material, satu perkara yang mesti kita hadami bersama sebagai manusia yang beriman adalah isu keberkatan. Keberkatan adalah nilai yang mungkin semakin menghilang dari kita semua. Buktinya, limpahan kekayaan tidak mampu menjamin kemakmuran, atau kehebatan kelengkapan fizikal tidak berjaya menzahirkan kesejahteraan. Kunci meraih keberkatan ini diterangkan sendiri oleh Allah SWT dalam Surah AlA’raf Ayat ke 96 ” Dan sekiranya penduduk negeri beriman dan bertakwa, pasti Kami akan melimpahkan kepada mereka berkah dari langit dan bumi, tetapi ternyata mereka mendustakan (ayat-ayat Kami), maka Kami siksa mereka sesuai dengan apa yang telah mereka kerjakan.”

PENULIS ADALAH KETUA PEGAWAI EKSEKUTIF YADIM

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


SOLAT JEMAAH DI NEGERI SEMBILAN IKUT ATURAN SEJADAH SAIZ BESAR

SEREMBAN: Kerajaan Negeri Sembilan menetapkan penjarakan fizikal ketika mendirikan solat berjemaah dan wirid di semua masjid dan surau di negeri ini mengikut aturan sejadah bersaiz besar iaitu 0.6 meter lebar x 1.2 meter panjang mulai 1 April ini.

Menteri Besar Datuk Seri Aminuddin Harun berkata selain menjaga penjarakan fizikal satu meter, jemaah yang dibenarkan masuk ke masjid dan surau adalah lelaki, wanita dan kanak-kanak, warga tempatan dan bukan warganegara serta penduduk tetap yang telah lengkap menerima vaksin COVID-19.

“Jemaah yang hadir juga perlu memastikan dalam keadaan sihat, tiada gejala seperti demam, batuk, selesema atau sebagainya. Jemaah tidak dibenarkan untuk bersalaman atau melagakan penumbuk.

“Satu sejadah hanya untuk seorang sahaja, jemaah boleh rapatkan sejadah tapi tidak boleh berkongsi dalam keadaan pandemik ini, jemaah juga perlu membawa sejadah sendiri, pakai pelitup muka dan imbas Mysejahtera,” katanya pada sidang media selepas mempengerusikan mesyuarat Exco di sini hari ini.

Beliau berkata bagi aktiviti pengajian ilmu seperti kelas takmir, kuliyah atau ceramah, qiamullail, tadarus, iktikaf serta program komuniti seperti penyampaian bantuan majlis berbuka puasa turut dibenarkan dengan menjaga penjarakan fizikal.

Selain itu takbir hari raya di masjid, surau dan takbir dari rumah ke rumah juga dibenarkan dengan menjaga penjarakan fizikal serta mematuhi prosedur operasi standard (SOP) yang dikuatkuasakan.

Pada 8 Mac lepas, Perdana Menteri Datuk Seri Ismail Sabri Yaakob dilapor mengumumkan aktiviti solat berjemaah di masjid dan surau serta upacara sembahyang di rumah ibadat selain Islam, boleh dilaksanakan tanpa penjarakan fizikal bermula Fasa ‘Peralihan Ke Endemik’ mulai 1 April ini.

Dalam perkembangan lain, Aminuddin berkata seramai 11 keluarga Orang Asli suku Temuan dari Kampung Pelebar, Labu di sini menerima pembayaran ex-gratia (sagu hati) daripada syarikat pemaju perumahan, Matrix Concept keseluruhan berjumlah RM840,000.

Pembayaran berkenaan sebagai penyelesaian kepada tuntutan tanah oleh 11 keluarga berkenaan sejak 2017 walaupun keputusan mahkamah memihak kepada Matrix Concepts.–AlHijrah Online


SPRM SIASAT DAKWAAN PIHAK BERKUASA LINDUNGI PREMIS PERJUDIAN DI SUNGAI BULOH

KUALA LUMPUR: Suruhanjaya Pencegahan Rasuah Malaysia (SPRM) akan menyiasat dakwaan pihak berkuasa cuba melindungi premis perjudian haram di sekitar Sungai Buloh.

Lapor Bernama, perkara itu dimaklumkan Timbalan Ketua Pesuruhjaya (Operasi) SPRM Datuk Seri Ahmad Khusairi Yahaya.

Baru-baru ini tular video di Facebook yang dimuat naik seorang lelaki mendakwa wujud kegiatan perjudian haram di sekitar Bandar Baru Sungai Buloh.

Lelaki berkenaan juga memaklumkan telah melaporkan kegiatan itu kepada pihak berkaitan namun masih ada premis perjudian yang beroperasi.

Sementara itu media semalam melaporkan, Ketua Polis Daerah Sungai Buloh, Superintendan Shafa’aton Abu Bakar, berkata individu terbabit tidak pernah tampil memaklumkan kepada polis kewujudan premis judi.

Shafa’aton berkata, tindakan pengadu itu memuat naik dua video secara langsung menerusi akaun Facebook Hot Burger Malaysia boleh menimbulkan fitnah dan merosakkan imej Polis Diraja Malaysia (PDRM).

Memetik Bernama, Shafa’aton dilapor berkata pada tahun lepas sahaja, polis melakukan 91 serbuan dan 107 tangkapan sekali gus membuktikan bahawa polis tidak pernah bersekongkol dalam aktiviti perjudian.— AlHijrah Online / Zaim Zamani


PANJANGKAN CUTI RAYA HINGGA AKHIR BULAN MEI – KP KESIHATAN

KUALA LUMPUR: Kementerian Kesihatan Malaysia (KKM) hari ini mengesyorkan cuti sempena sambutan Hari Raya Aidilfitri juga dipanjangkan hingga akhir bulan Mei.

Ketua Pengarah Kesihatan, Tan Sri Dr Noor Hisham Abdullah berkata, tindakan itu agar rakyat dapat duduk di rumah tanpa aktiviti luar.

“Untuk sektor pendidikan kita akan syorkan supaya dipanjangkan cuti hingga akhir bulan supaya mereka duduk di rumah dan kita boleh putuskan rantaian.

“Kita akan syorkan kepada Majlis Keselamatan Negara (MKN) untuk mengelakkan perhimpunan yang besar,” katanya dalam Sidang Media Khas COVID-19 hari ini.

Tambah beliau sambutan Hari Raya Aidilfitri tidak lama lagi menjadi kebimbangan KKM kerana dijangka akan ada perhimpunan dan aktiviti ziarah.

Oleh itu katanya pihak berkuasa termasuk orang awam perlu memastikan tiada aktiviti rentas daerah berlaku.

Ketika ini terdapat 14 kluster rentas negeri yang masih aktif dengan ada kluster telah dijangkiti varian Afrika Selatan B.1.351.

Dalam sidang media sama, Dr Noor Hisham memaklumkan 4,519 kes baharu COVID-19 dikesan hari ini.

Sejumlah 25 kematian baharu dilaporkan hari ini menjadikan jumlah keseluruhan kematian 1,657. — AlHijrah Online


KETUA MENTERI SABAH POSITIF COVID-19

KOTA KINABALU: Ketua Menteri Sabah, Datuk Seri Hajiji Mohd Noor disahkan positif COVID-19.

Perkara itu dimaklumkan Setiausaha Perhubungan Awamnya, Effendi Mohamed Sunoh.

Menurut Effendi sebelum disahkan dijangkiti wabak berkenaan, Hajiji telah secara sukarela menjalani kuarantin kendiri sejak beberapa hari yang lalu selepas salah seorang kakitangannya positif COVID-19.

“Semasa dalam kuarantin kendiri, beliau menjalani ujian COVID-19 sekali lagi dan hasil ujian terbaharu mengesahkan beliau didapati positif.

“Kini beliau sedang menjalani rawatan di Hospital Queen Elizabeth bagi rawatan susulan dan keadaan kesihatan beliau baik serta stabil,” katanya dalam satu kenyataan hari ini.

Effendi berkata, walaupun Hajiji sedang menjalani rawatan namun beliau masih menjalankan tugas dan tanggungjawabnya di tempat rawatan menerusi panggilan telefon dan sidang video. — AlHijrah Online


HAFIZAH AL-QURAN RAIH GANGSA ACARA ‘MOBILE LEGENDS’ SUKAN SEA

KUALA LUMPUR: Seorang hafizah Al-Quran berjaya meraih pingat gangsa menerusi acara e-sukan Mobile Legends Bang-Bang pada temasya Sukan Sea Kemboja 2023.

Pelajar Diploma Pengajian Perniagaan Kolej Profesional Mara (KPM) Sharifah Alia Husna Syed Fakrrurozi yang mewakili Malaysia itu bukan sahaja hebat dalam arena sukan malah turut cemerlang dalam akademik.

“Syabas dan tahniah diucapkan kepada Sharifah Alia Husna pelajar Diploma Pengajian Perniagaan KPM Beranang, Selangor atas kejayaan merangkul pingat Gangsa menerusi acara Mobile Legends Bang Bang di Sukan Sea Kemboja 2023.

“Beliau bukan sahaja jaguh dalam sukan yang diceburi tetapi merupakan seorang Hafizah Al-Quran 30 Juzuk serta mencatatkan prestasi akademik cemerlang secara konsisten dengan memperoleh Grade Point Average (GPA) 4.00 bermula dari semester 1 hingga 5 di KPM Beranang,” kata Majlis Amanah Rakyat (MARA) dalam hantaran di Facebook.

Sharifah Alia Husna kini sedang menduduki semester terakhir untuk menamatkan pengajian di kolej tersebut.

Atlet Malaysia tersebut bersama rakan sepasukannya berjaya menunjukkan prestasi cemerlang untuk membawa pulang pingat gangsa selepas mengalahkan Veitnam pada perlawanan penentuan tempat ketiga. – AlHijrah Online


WARGA EMAS MAUT KETIKA AKTIVITI LUNCUR UDARA

BACHOK: Keseronokan dua lelaki warga emas menikmati aktiviti luncur udara (paragliding) bertukar tragedi apabila salah seorang daripada mereka maut akibat lemas, petang semalam.

Dalam kejadian pada jam 6.50 petang, lelaki yang berusia 60 tahun maut manakala rakannya, yang merupakan pengendali berusia 77 tahun terselamat selepas mereka terjatuh kedalam laut di Pantai Irama, di sini.

Pegawai Angkatan Pertahanan Awam (APM) Daerah Bachok, Leftenan (PA) Mohd Khairi Mat Hussin berkata, kedua-duanya dipercayai rakan sekampung.

Mohd Khairi berkata, mereka dipercayai terjatuh dan lemas dalam jarak kira-kira 120 meter dari Menara APM di pantai berkenaan.

“Sebelum kejadian, anggota yang berada di menara terlihat alatan luncur yang dinaiki mereka seperti mengalami masalah sebelum terjatuh ke dalam laut.

“Anggota kami seramai enam orang terus bergegas dan sempat menyelamat salah seorang mangsa,” jelasnya ketika dihubungi.

Walaubagaimanapun salah seorang daripada dua lelaki berkenaan tenggelam dan dijumpai pada kedalaman kira-kira tiga meter.

Mayat lelaki yang lemas itu diserahkan kepada pihak polis untuk tindakan lanjut.

Sementara itu, Ketua Polis Daerah Bachok, Superintenden Mohamad Ismail Jamaluddin ketika dihubungi mengesahkan kejadian terbabit.

Menurutnya, segala maklumat lanjut berhubung kejadian berikut akan dimaklumkan kemudian.–AlHijrah Online


MANSUH BIPK KERANA TIDAK TEPATI KRITERIA TERTENTU PEMBERIAN ELAUN

PUTRAJAYA: Pemansuhan Bayaran Insentif Perkhidmatan Kritikal (BIPK) bagi 33 skim perkhidmatan bukan kerana skim perkhidmatan terbabit tidak penting tetapi ia tidak lagi menepati kriteria tertentu pemberian elaun tersebut.

Timbalan Ketua Pengarah Perkhidmatan Awam (Pembangunan) Datuk Suhaime Mahbar menjelaskan, BIPK diwujudkan pada 1992 berikutan kekurangan bekalan tenaga kerja dalam sektor tertentu ketika itu yang bertujuan untuk menarik graduan berkhidmat dengan kerajaan.

“Kritikal bukan bermaksud tugas itu sukar, tetapi kepakaran itu sukar untuk diperolehi.

“Contohnya, dahulu tidak ramai graduan perubatan, jadi elaun ini diwujudkan untuk menarik mereka berkhidmat dengan kerajaan. Tetapi ketika ini permohonan untuk menjadi pegawai perubatan berjumlah 24,756, melebihi keperluan perjawatan iaitu 15,268,” katanya kepada Bernama.

Selain bidang perubatan, Suhaime berkata skim perkhidmatan seperti arkitek, pegawai laut, jurutera dan juruterbang juga tidak lagi menepati kriteria pemberian asal BIPK kerana bilangan yang memohon jauh lebih tinggi daripada keperluan semasa jawatan.

Suhaime menjelaskan pemansuhan sesuatu elaun bukanlah satu perkara baharu, sebaliknya kajian setiap lima tahun dilakukan bagi menentukan ia mengikuti keperluan semasa.

Menurutnya, sebanyak 27 jenis elaun telah dimansuh, digabung atau dijenamakan semula sejak 1992 kerana tidak mengikuti prinsip dan kriteria pemberian.

Antaranya Elaun Berkelakuan Baik, Elaun Bisa Ular, Elaun Khas Jurutrengkas, Elaun Keretapi Mel, Elaun Bukit dan Elaun Galakan Akauntan, katanya.

“Kerajaan sentiasa akan menimbangkan permohonan dan membuat kajian semakan elaun keseluruhan perkhidmatan awam berdasarkan prinsip-prinsip tertentu,” katanya.

Beliau memberikan contoh pada era Revolusi Industri 4.0, mungkin wujud skim perkhidmatan penganalisis data raya dan mungkin perlu diwujudkan semula BIPK bagi menarik pakar dalam bidang itu berkhidmat dengan kerajaan.

Mengulas mengenai pandangan bahawa pegawai perubatan sepatutnya terus menerima elaun itu atas faktor tugas yang sukar, Suhaime berkata ramai yang tidak mengetahui sebenarnya mereka layak untuk menerima 22 lagi elaun dan kemudahan lain berdasarkan tugasan yang dijalankan.

Antaranya Elaun Pentadbiran Hospital, Elaun Tugas Atas Panggilan Bagi Pegawai Perubatan, Bayaran Insentif Mengikut Lokasi dan Tahap Kesusahan, Elaun Waktu Bekerja Fleksi Bagi Pegawai Perubatan Siswazah serta Bayaran Insentif Pakar, kata beliau.

“Apa yang perlu difahami ialah elaun-elaun yang diberikan tidak bersifat kekal dan boleh ditarik balik mengikut keadaan semasa, tetapi ramai yang menganggap ia sebagai hak mutlak mereka,” kata Suhaime. –BERNAMA


GEMPA BUMI: WANITA WARGA EMAS DITEMUI MASIH BERNYAWA SELEPAS 212 JAM TERTIMBUS

GAZIANTEP: Seorang wanita warga emas berusia 77 tahun ditemui masih hidup selepas 212 jam tertimbus di bawah runtuhan bangunan di Adiyaman, Turkiye.

Fatma Gungor ditemui pasukan menyelamat pada hari kesembilan operasi mencari dan menyelamat (SAR) susulan gempa bumi yang melanda di negara itu.

Penemuan Fatma dianggap satu keajaiban ketika operasi SAR berdepan detik sukar dan harapan untuk menemui mangsa hidup amat tipis.

Fatma kemudian dihantar ke hospital selepas dibawa keluar daripada runtuhan.

Setakat yang dilaporkan, angka kematian telah melepasi 40,000 nyawa, operasi SAR yang mencabar berhasil apabila turut menemukan lebih ramai mangsa gempa bumi yang masih hidup.

Sebelum ini pakar menjangkakan jarang untuk menemukan mangsa masih hidup selepas hari kelima hingga ketujuh, bagaimanapun ia bergantung kepada tahap kecederaan serta akses kepada udara dan faktor cuaca.—AlHijrah Online


PELAJAR BUKAN ISLAM SPM 8A TERHARU TERIMA PENGHARGAAN MASJID

KUALA LUMPUR: Seorang pelajar berbangsa Cina, Aaron Foo Xiang Jun antara individu yang dirai oleh pihak Masjid Al-Khasyi’in, Taman Desa Petaling berikutan kejayaan cemerlangnya dalam peperiksaan Sijil Pelajaran Malaysia (SPM) 2022.

Aaron Foo yang sebelum ini bersekolah di Sekolah Menengah Jenis Kebangsaan Katholik, hadir menerima pengiktirafan tersebut bersama bapanya, Foo Chee San, dalam satu majlis sempena sambutan Ma’al Hijrah peringkat masjid itu, semalam.

Sementara itu, Foo Chee San menghargai usaha pihak masjid dalam meraikan kejayaan anaknya itu.

“Saya ingin mengucapkan terima kasih kepada pihak masjid atas inisiatif yang sangat bermakna ini,” katanya.

Kisah ini turut dikongsi menerusi laman sosial Jabatan Agama Islam Wilayah Persekutuan (JAWI) dan Masjid Al-Khasyi’in sendiri.

“Masjid Al-Khasyi’in, Taman Desa Petaling meraikan saudara Aaron Foo Xiang Jun iaitu salah seorang pelajar Cemerlang SPM 2022 sempena Majlis Sambutan Ma’al Hijrah Peringkat Masjid,” memetik ciapan di akaun Twitter rasmi JAWI.

JAWI dalam ciapan itu turut menyatakan institusi masjid perlu menjadi medan menyuburkan semangat muhibah dan keharmonian dalam kalangan masyarakat Malaysia.

Keluarga pelajar cemerlang itu merupakan ahli kejiranan masjid tersebut. —AlHijrah Online


TAUKE JAMBU, EMPAT RAKAN DIDAKWA MILIKI DADAH

KUALA LUMPUR: Pelawak Zamatul Amri Zakaria atau lebih dikenali sebagai “Tauke Jambu” dan empat rakannya didakwa di Mahkamah Majistret di sini hari ini, atas pertuduhan memiliki dadah jenis ketamin.

Bagaimanapun, Zamatul Amri, 46; Muhamad Azman Johar, 28; Brandon Cheong Kai Szern, 25, serta dua wanita, Salimah Nasuha Gusti Hassan, 29 dan Lee Kim Yoon, 44, masing-masing mengaku tidak bersalah selepas pertuduhan terhadap mereka dibacakan di hadapan Majistret Aina Azahra Arifin.

Mereka didakwa bersama-sama memiliki dadah berbahaya jenis ketamin dengan berat bersih 0.37 gram, di 15-01 Menara Up, Jalan Puchong di sini, pada 2.40 pagi, 10 April lepas.

Pendakwaan adalah mengikut Seksyen 12 (2) Akta Dadah Berbahaya 1952 dan boleh dihukum di bawah Seksyen 12 (3) akta sama dan dibaca bersama Seksyen 34 Kanun Keseksaan, yang memperuntukkan denda maksimum RM100,000 atau penjara maksimum lima tahun atau kedua-duanya, jika sabit kesalahan.

Pegawai Pendakwa ASP Nom Phot Prackdit mencadangkan jaminan RM4,000 dengan seorang penjamin bagi setiap tertuduh.

Zamatul Amri yang tidak diwakili peguam merayu jaminan rendah atas alasan pendapatannya terjejas dan ini adalah kesalahan pertamanya manakala empat tertuduh lain turut merayu jaminan rendah.

Mahkamah membenarkan setiap tertuduh diikat jamin RM3,700 dengan seorang penjamin dan menetapkan 9 Jun ini untuk sebutan semula kes. – AlHijrah Online


MENTERI AGAMA RESPON VIDEO TULAR, SERU UMAT ISLAM MARTABAT UNDANG-UNDANG SYARIAH

KUALA LUMPUR: Umat Islam diseru supaya memartabatkan undang-undang syariah yang merupakan tanggungjawab bersama dan Kerajaan Perpaduan sentiasa komited memastikan kedudukannya sentiasa dilindungi di negara ini.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata demikian dalam satu kenyataan respon kepada rakaman video di laman Youtube bertajuk “5 Perkara Bakal Timpa Umat Islam Dalam Tempoh 3 Bulan Selepas PRN!!!”.

Beliau menegaskan bahawa perkara-perkara yang disebutkan dalam video tersebut adalah terkait dengan kedudukan undang-undang jenayah Syariah dan isu pengislaman kanak-kanak.

“Kenyataan di dalam video tersebut berkenaan kedudukan undang-undang jenayah Syariah yang akan dicabar di dalam kes Nik Elin Zurina lawan Kerajaan Negeri Kelantan adalah satu andaian dan anggapan semata-mata.”

“Seperti yang pernah saya nyatakan, kes tersebut berada pada peringkat Pendengaran Kes di Mahkamah Persekutuan Malaysia dan sebarang komentar berkaitan kes ini diklasifikasikan sebagai sub judice – sedang dipertimbangkan oleh mahkamah dan tidak boleh diperkatakan di khalayak ramai.” katanya.

Tambahnya, selain itu, Jadual Kesembilan, Senarai 2, Senarai Negeri, Perlembagaan Persekutuan memperuntukkan bahawa Badan Perundangan Negeri mempunyai kuasa untuk menggubal undang-undang kesalahan jenayah Syariah bagi kesalahan-kesalahan yang berhubung dengan pelanggaran rukun-rukun Islam.

Peruntukan tersebut juga telah diperkenan oleh Sultan dan Raja Pemerintah di setiap negeri sebelum dikuatkuasakan.

Tegasnya, berkenaan isu pengislaman kanak-kanak mualaf, kenyataan yang dibuat dalam video itu adalah satu anggapan dan andaian sahaja.

“Beliau tidak mengemukakan sebarang data dan fakta untuk menyokong andaian tersebut.”

“Kes-kes pengislaman kanak-kanak akan diputuskan berdasarkan undang-undang sedia ada di mahkamah-mahkamah Syariah.” ujarnya.

Mohd Na’im turut mengingatkan supaya terus menjaga perpaduan yang harmoni dan menjauhi isu perpecahan melibatkan 3R (Raja, Agama dan Kaum).

Terdahulu, tular sebuah klip video bertajuk “5 Perkara Bakal Timpa Umat Islam Dalam Tempoh 3 Bulan Selepas PRN!!!” bertarikh 12 Ogos.

Video berdurasi 9.03 minit itu memaparkan seorang lelaki yang memperkenalkan diri sebagai Nizam,Setiausaha Agong Pembela turut mengulas beberapa isu lain. –AlHijrah Online


KAPAL KARGO KARAM, BARANGAN 11.11 LESAP?

TAIPEI: Sebuah kapal kargo dipercayai membawa muatan barangan ketika promosi Sale 11.11 karam selepas berlaku perlanggaran di perairan Minjiang.

Kapal kargo dari Taiwan itu dikatakan sedang membawa barangan dari TaoBao sebelum dihantar kepada pembeli.

Menurut laporan ETToday dan World off Buzz, sembilan anak kapal berjaya diselamatkan manalaka tujuh kru masih hilang dan dua disahkan maut.

Akibat kejadian itu juga sebanyak 879 tan barang di atas kapal tenggelam ke dalam laut.

Berita itu memberi tamparan hebat kepada pembeli apabila lebih 100 individu mula membuat aduan kepada TaoBao supaya memulangkan duit jika barang tiada hingga tular di laman sosial.

@khchee menulis, “Saya mahu duit dikembalikan, jika barang tiada.”

“Ini perkara yang amat dahsyat, saya berharap barang saya selamat,” kata Juankie.

Bagaimanapun, pihaknya memberi jaminan kepada semua pembeli bahawa proses pampasan akan disalurkan menerusi pembayaran AliPay.

Perkhidmatan pelanggan juga akan terus menghubungi pembeli untuk memudahkan kaedah pemprosesan tersebut.

Difahamkan, insiden berkenaan pertama kali berlaku melibatkan pengurusan logistik TaoBao. — SINAR HARIAN


PELAJAR CEMERLANG SPM TERUS BERBAKTI, IMAMKAN SOLAT JENAZAH IBU

BACHOK: Pelajar cemerlang Sijil Pelajaran Malaysia (SPM) 2022, Muhammad Syahril Saidi, 18, melunaskan bakti buat kali terakhirnya dengan mengimamkan solat jenazah ibunya yang telah meninggal dunia, malam tadi.

Muhammad Syahril yang memperoleh keputusan 11A dalam SPM itu juga membantu menguruskan proses pengebumian jenazah ibunya yang telah selamat dikebumikan di Tanah Perkuburan Islam Padang Lati, Jelawat, pagi tadi.

Lapor media tempatan, tanah perkuburan tersebut turut menjadi tempat jenazah bapanya, Saidi Mat Jusoh disemadikan.

Kakak pelajar cemerlang itu, Syazelin Saidi, 23, turut berkorban demi menjaga ibunya selepas menolak tawaran untuk menyambung pelajaran di Universiti Pendidikan Sultan Idris (UPSI), Universiti Malaysia Kelantan (UMK) dan Institut Pengajian Guru (IPG) pada 2017.

Sementara itu, nenek saudara kepada enam beradik itu, Zainab Othman, 58 berkata, Muhammad Syahril berada dalam keadaan tenang walaupun bersedih dengan pemergian ibunya.

“Mereka yatim piatu sememangnya anak yang baik dan bergilir-gilir menjaga ibu mereka yang sakit.

“Mereka sudah menjalankan tanggungjawab sebagai anak dengan amat sempurna,” katanya.

Sebelum ini tular kisah Muhammad Syahril yang sanggup mengorbankan detik paling bermakna buatnya dengan tidak hadir ke sekolah bagi menerima keputusan cemerlang SPM pada Khamis lalu, demi menjaga ibunya yang terlantar sakit.

Bagaimanapunn ibu pelajar itu, Tuan Faridah Tuan Ismail, 53, meninggal dunia kira-kira jam 8.40 malam tadi akibat angin ahmar yang dihidap sejak tahun 2019.—AlHijrah Online


AKLEH, DUKE ANTARA JALAN UTAMA DITUTUP SEMPENA KLSCM 2022

KUALA LUMPUR: Lebuhraya Bertingkat Ampang-Kuala Lumpur (AKLEH) dan Lebuhraya Duta-Ulu Kelang (DUKE), antara jalan utama akan ditutup sempena larian Kuala Lumpur Standard Chartered Marathon (KLSCM) 2022 pada Sabtu (12 Nov) dan Ahad (13 Nov) ini.

Ketua Polis Kuala Lumpur Datuk Azmi Abu Kassim berkata acara larian bertaraf antarabangsa itu, dijangka menarik penyertaan kira-kira 20,000 peserta dari dalam dan luar negara, melibatkan empat kategori iaitu 5 kilometer (km), 10km, ‘half marathon’ (21km) dan ‘full marathon’ (42km).

“Jabatan Siasatan dan Penguatkuasaan Trafik (JSPT) Kuala Lumpur akan membuat penutupan dan lencongan bagi jalan-jalan terlibat dengan larian, bermula 3 pagi (12 Nov). Penutup dan pembukaan semula jalan akan dilakukan berperingkat dan dijangka dibuka sepenuhnya sekitar 11 pagi Ahad,” katanya dalam kenyataan hari ini.

Jalan yang akan ditutup pada Sabtu (12 Nov) bagi 5km dan 10km adalah Jalan Raja di Dataran Merdeka bermula 12 tengah malam, manakala Jalan Raja Laut, Jalan Sultan Ismail, Jalan Tunku Abdul Rahman (TAR), Jalan Dang Wangi, Jalan Ampang (pusat bandar), Jalan P. Ramlee dan Jalan Kuching menuju Bulatan Dato Onn akan ditutup pada 5.30 pagi.

Jalan Parlimen bagi kedua-dua arah; Jalan Kinabalu menuju Bulatan Dato Onn; Jalan Cenderawasih ke Jalan Lembah; dan Bulatan Hishammuddin ke Jalan Raja akan ditutup 6 pagi.

Jalan yang akan ditutup jam 3 pagi pada Ahad (13 Nov) bagi 21km dan 42km adalah bulatan Dato Onn ke Jalan Tun Perak/Jalan Raja Laut; Jalan TAR ke Jalan Tun Perak; Jalan Lebuh Ampang ke Jalan Tun Perak; Jalan Tun Perak ke Bulatan Dato Onn; dan Jalan TAR dari Chow Kit ke Dataran Merdeka.

Selain itu, Jalan Raja Laut ke Jalan Sultan Ismail; Jalan Kuching ke Jalan Sultan Ismail dari arah utara dan selatan; Jalan Sultan Abdul Aziz dari arah Sentul ke Jalan TAR; Jalan Pahang dari Bulatan Pahang ke Jalan TAR; Jalan Raja Muda Abd Aziz dari Chow Kit ke persimpangan Jalan Raja Abdullah.

Jalan Raja Abdullah kedua-dua hala hingga Jalan Sultan Ismail; sepanjang Jalan Sultan Ismail bagi kedua-dua hala; Jalan P. Ramlee ke Jalan Pinang dan Jalan Raja Chulan; Jalan Bukit Bintang dari arah Jalan Tun Razak; Jalan Raja Chulan ke Jalan Bukit Bintang; dan Jalan Perak ke Jalan P. Ramlee dan ke Jalan Sultan Ismail.

Beliau berkata turut ditutup ialah Jalan P. Ramlee ke Jalan Ampang; Jalan Tun Razak ke Jalan Ampang dari Bulatan Kampung Pandan; Jalan Tun Razak ke Jalan Ampang dari arah Institut Jantung Negara (IJN); Jalan Ampang dari arah Ampang ke KLCC; dan Jalan Ampang Hilir ke Jalan Ampang ke Jelatek.

Selain itu, turut ditutup jam 3 pagi ialah dari Persimpangan Jalan Ampang/Jalan Tun Razak sehingga ke persimpangan Jalan Jelatek; dan Jalan Kinabalu ke Bulatan Dato Onn dari arah Masjid Negara.

Lebuhraya AKLEH dan DUKE akan ditutup jam 11 malam (12 Nov) manakala jalan yang ditutup jam 5.30 pagi (13 Nov) ialah Jalan Kuching menuju ke Cheras (kenderaan dilencongkan ke arah lebuhraya DUKE arah Ampang).

Jalan lain ialah Bulatan Segambut dari arah Jalan Sultan Azlan Shah dan Jalan Tuanku Abd Halim ditutup ke pusat bandar; Jalan Tun Razak ke Jalan Kuching pusat bandar berhampiran WTC dan Jalan Kinabalu ke Bulatan Dato Onn dari arah Masjid Negara.

Beliau menasihatkan orang ramai yang menyertai larian itu untuk menggunakan pengangkutan awam yang disediakan seperti Transit Aliran Ringan (LRT) dan Rapid bas.


AGONG TITAH SEMUA MASJID ADAKAN SOLAT HAJAT, DOA SELAMAT

SHAH ALAM : Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan semua masjid mengadakan solat hajat dan doa selamat bagi memohon kepada ALLAH SWT agar memelihara negara dan rakyat daripada sebarang penyakit tidak diingini susulan peningkatan wabak koronavirus di China dan negara lain termasuk Malaysia.

Datuk Pengelola Bijaya Diraja Istana Negara, Datuk Ahmad Fadil Shamsuddin berkata, Al-Sultan Abdullah sentiasa mengikuti perkembangan terkini wabak tersebut dan begitu prihatin serta bimbang dengan keselamatan diri juga kesihatan rakyat yang berada dalam negara serta di luar negara.

Katanya, tambah lagi peningkatan jumlah kes positif jangkitan koronavirus dan kematian di seluruh kawasan yang terjejas di China.

“Baginda menyeru kepada rakyat untuk memperbanyakkan doa agar Malaysia dan dunia dilindungi daripada wabak berkenaan.

“Baginda juga berharap semua usaha dilakukan pihak-pihak berkuasa tempatan dan di kawasan-kawasan yang terjejas dalam menangani gejala wabak itu dipermudahkan serta situasi kehidupan insan dapat dipulihkan seperti sedia kala,” katanya dalam satu kenyataan hari ini.

Ahmad Fadil berkata, Al Sultan Abdullah turut mengulangi nasihat baginda sebelum ini kepada rakyat untuk sentiasa mendapatkan perkembangan dan maklumat terkini wabak koronavirus hanya dari saluran rasmi Kementerian Kesihatan (KKM), agensi kerajaan serta media arus perdana dan bukannya dari sumber tidak sahih yang boleh mencetuskan rasa cemas atau mengganggu ketenteraman dalam kalangan rakyat.

“Baginda menyeru rakyat agar sentiasa mengikuti nasihat dan saranan langkah pencegahan serta amalan kesihatan seperti digariskan KKM,” katanya. — SINAR HARIAN


COVID-19: JEPUN LANJUT PERINTAH BERKURUNG HINGGA 31 MEI

ANKARA: Jepun memutuskan untuk melanjutkan perintah berkurung hingga 31 Mei depan ekoran penularan wabak koronavirus, demikian lapor media tempatan hari ini.

Menurut Kyodo News, pihak kerajaan memaklumkan kepada parlimen mengenai rancangan melanjutkan tempoh berkurung itu selepas menerima nasihat panel pakar kesihatan.

Perdana Menteri Shizo Abe dijangka mengumumkan tempoh lanjutan itu hari ini dalam pertemuan dengan media jam 6 petang waktu tempatan, kata agensi itu dipetik Anadolu.

Bagaimanapun, negara itu juga dijangka melonggarkan sekatan terhadap aktiviti sosial dan ekonomi di beberapa wilayah.

Perintah berkurung diisytiharkan di Jepun pada 7 April lalu.

Jepun kini merekodkan lebih 15,000 kes koronavirus dengan 550 kematian, demikian menurut Kyodo News. – Terjemahan AlHijrah Online


GEMA HAFLAH: PLATFORM PENONTON PELAJARI SENI TARANNUM

KUALA LUMPUR: Program Gema Haflah terbitan TV AlHijrah yang mengangkat keindahan seni suara tarannum dalam pembacaan Al-Quran kembali menemui penonton bermula 22 Julai ini.

Disiarkan setiap Jumaat jam 9 malam, progam ini membariskan Qari dan Qariah Johan Tilawah Al-Quran Peringkat Kebangsaan dan Antarabangsa yang akan mengalunkan pelbagai variasi tarannum seperti Bayaati, Nahwan, Hijaz dan lain-lain.

Menariknnya, musim baru kali ini akan menggunakan konsep pembelajaran di mana penonton boleh bersama-sama dengan selebriti jemputan di studio untuk mempelajari teknik tarannum yang dibimbing oleh para qari dan qariah.

Barisan qari dan qariah yang akan bertindak sebagai tenaga pengajar serta hos ialah Ustaz Ahmad Tirmizi Ali, Ustaz Mohd Fahmi Asraf, Nor Farhatul Fairuzah dan Siti Aisyah Baa’in.

Gema Haflah musim baru ini juga akan menampilkan Ustaz Mohamad Husaini Mahmur, Ustaz Amirahman Abas, Ustaz Mohamad Raffe Ghalil Abbas, Sofizah Mousin, Normalina Alias dan beberapa lagi individu sebagai qari dan qariah jemputan.

Menurut Penerbit Gema Haflah, Shahrul Anwar Hamid, penghasilan musim baharu program terbabit diharap dapat menarik lebih ramai umat Islam membudayakan dan memartabatkan pembacaan Al-Quran.

“Sejak bersiaran pada 2020, Gema Haflah sentiasa mendapat sambutan dan maklum balas positif daripada penonton. Diharapkan komitmen berterusan TV AlHijrah menghasilkan program-program memartabatkan Al-Quran ini akan memberi manfaat dan penghayatan kepada penonton.

“Gema Haflah juga satu-satunya program televisyen yang mempromosi dan menyebarkan budaya haflah. Jadi diharapkan program ini mampu menjadi rujukan untuk penonton mempelajari dan mendalami ilmu tarannum,” katanya.

Beliau berharap para penonton tidak akan ketinggalan untuk menyaksikan setiap episod Gema Haflah musim yang baru bermula esok. – AlHijrah Online


BIMBANG KES MENINGKAT, SOP AKAN DIKETATKAN SEMULA – ISMAIL SABRI

KUALA LUMPUR – Kerajaan bersetuju secara dasar untuk mengetatkan semula prosedur operasi standard (SOP) berkaitan Perintah Kawalan Pergerakan (PKP) yang telah dilonggarkan di bawah pelaksanaan PKP Pemulihan (PKPP).

Menteri Kanan (Keselamatan) Datuk Seri Ismail Sabri Yaakob berkata keputusan itu diambil ekoran timbul kebimbangan peningkatan kes COVID-19 di negara ini dalam tempoh hampir seminggu ini.

“Secara dasarnya keputusan ini dipersetujui dalam Mesyuarat Khas Menteri-Menteri Berkenaan Pelaksanaan PKP hari ini.

“Jawatankuasa teknikal akan berbincang esok untuk memperincikan SOP dan akan dibentangkan pada mesyuarat menteri-menteri Isnin ini,” katanya pada sidang media perkembangan PKPP di Pusat Dagangan Dunia Putra di sini hari ini.

SOP untuk sambutan Hari Raya Aidiladha yang akan disambut 31 Julai ini juga, kata Ismail Sabri.  akan dimuktamadkan dan diumumkan Isnin ini.

“Polis akan memantau pematuhan SOP ketika sambutan Aidiladha sama seperti pada Aidilfitri lepas. Jika berlaku pelanggaran SOP, tangkapan dan tindakan dibuat terus di lapangan,” katanya.

Sementara itu kerajaan Sarawak, jelas Ismail Sabri akan berbincang tentang keperluan melaksanakan PKP Diperketatkan berikutan peningkatan kes jangkitan COVID-19 di negeri itu. – AlHijrah Online


PUSPAKOM TAWAR PEMERIKSAAN KENDERAAN SUKARELA PERCUMA SEMPENA AIDILFITRI

SHAH ALAM: Pusat Pemeriksaan Kenderaan Berkomputer (PUSPAKOM) menganjurkan kempen Pemeriksaan Kenderaan Sukarela Secara Percuma kepada semua pemandu dan pemilik kenderaan persendirian bermula esok hingga 20 April sebagai langkah memastikan keselamatan pemanduan pada Aidilfitri.

Ketua Pegawai Eksekutifnya Mohammed Shukor Ismail berkata pemilik kenderaan yang ingin mendapatkan pemeriksaan percuma boleh hadir secara terus ke mana-mana cawangan PUSPAKOM di seluruh negara kecuali Shah Alam (Selangor), Taman Bukit Maluri (Kuala Lumpur) dan Pasir Gudang (Johor) dari 8 pagi hingga 5 petang.

Menurut Mohammed Shukor pemeriksaan secara sukarela itu tertumpu kepada aspek keselamatan termasuk pemeriksaan brek, pelincir sisi, tayar, asap, lampu, bahagian bawah dan atas kenderaan serta cermin gelap.

“Kempen ini bertujuan membantu pemilik kenderaan mengetahui kondisi kenderaan mereka melalui pemeriksaan yang menggunakan peralatan komputer, yang seterusnya maklumat ini mereka boleh gunakan sebagai rujukan untuk melakukan penyelenggaraan yang sewajarnya,” katanya dalam kenyataan hari ini.–AlHijrah Online


MAQIS PULAU PINANG RAMPAS DAGING BABI DIISYTIHAR PRODUK IKAN

GEORGE TOWN: Jabatan Perkhidmatan Kuarantin dan Pemeriksaan Malaysia (MAQIS) Pulau Pinang menggagalkan taktik sebuah syarikat pengimport yang cuba menyeludup masuk produk daging babi dengan mengisytiharkannya sebagai produk ikan, dalam pemeriksaan baru-baru ini.

Timbalan Ketua Pengarahnya Dr Azhari Sharidan Abu Bakar berkata taktik itu dikesan ketika pemeriksaan ke atas sebuah kontena dari China di Pelabuhan Pangkalan Kontena Butterworth Utara (NBCT), dekat sini pada Februari lepas dan mendapati 20,736 tin produk daging babi dilabel sebagai produk ikan.

“Pemeriksaan lanjut di makmal ke atas produk seberat kira-kira tujuh tan itu disahkan oleh Jabatan Kimia merupakan produk berasaskan daging babi, ini rampasan terbesar bagi produk hiliran berasaskan babi pada tahun ini.

“Semua produk bernilai RM326,592 itu telah disita kerana diimport menggunakan maklumat palsu dan mengelirukan. MAQIS turut mengeluarkan kompaun sebanyak RM16,000 kepada syarikat pengimport berpangkalan di Pulau Pinang itu mengikut Seksyen 13, Akta Perkhidmatan Kuarantin dan Pemeriksaan Malaysia 2011 [Akta 728],” katanya kepada pemberita di sini, hari ini.

Beliau berkata semua produk daging babi yang disita itu akan dilucut hak dan dilupuskan sama ada menerusi kaedah tanam atau menggunakan insinerator.

Menurut Azhari Sharidan larangan pengimportan dan membawa masuk produk babi di setiap pintu masuk negara adalah bagi menghalang risiko kemasukan virus Deman Afrika Selatan (ASF) yang boleh menjejaskan industri penternakan babi dan produk hasilan babi tempatan.

“Aktiviti import produk babi dari China dilarang keras kerana negara itu terjejas teruk dengan penularan virus ASF dan dikhuatiri menjejaskan industri penternakan babi dan produk hasilan babi di negara ini,” katanya. –AlHijrah Online


ANGKA KEMATIAN RIBUT MEGI DI FILIPINA MENINGKAT KEPADA 121 ORANG

MANILA: Angka kematian akibat ribut tropika yang melanda Filipina pada hujung minggu lalu meningkat kepada 121 orang, termasuk 81 mangsa yang tertimbus akibat tanah runtuh di bandar tengah Filipina, lapor Xinhua memetik pihak berkuasa pada Khamis.

Jumlah kematian itu termasuk 118 orang di tengah Filipina dan tiga di selatan Filipina, kawasan yang mengalami banjir dan tanah runtuh besar akibat ribut tropika Megi.

Bagaimanapun, Majlis Pengurangan dan Pengurusan Risiko Bencana Kebangsaan melaporkan hanya 76 kematian dan 29 orang hilang setakat ini.

Agensi itu, yang menerima laporan dari wilayah yang terjejas akibat bencana, berkata ia sedang mengesahkan jumlah korban.

Kolonel Polis Ma. Bella Rentuaya, Jurucakap Polis Negara di wilayah Visayas Timur, berkata sehingga Khamis, 113 orang maut akibat tanah runtuh dan banjir di wilayah itu.

Menurut beliau, 81 orang maut dalam tanah runtuh di Baybay City dan 31 lagi mangsa di bandar Abuyog di wilayah Leyte, dan satu di wilayah Samar, sambil menambah lima lagi hilang, dan sekurang-kurangnya 236 penduduk cedera dalam ribut itu.

Megi, yang membadai darat Ahad lalu, merupakan ribut tropika pertama tahun ini yang melanda negara Asia Tenggara itu, yang dilanda kira-kira 20 taufan dan ribut setiap tahun. Kepulauan Filipina terletak di lingkaran taufan Pasifik, menjadikannya antara negara yang paling terdedah kepada bencana di dunia. –AlHijrah Online


MALAYSIA KUTUK SERANGAN UDARA REJIM ISRAELI DI JENIN, PALESTIN

KUALA LUMPUR: Malaysia mengutuk sekeras-kerasnya serangan udara Israel ke atas Jenin iaitu Wilayah Palestin yang diduduki oleh rejim itu (OPT) di Tebing Barat.

Wisma Putra dalam kenyataan malam ini memaklumkan bahawa Malaysia menggesa Israel agar segera menghentikan pertumpahan darah itu dan membenarkan penduduk Jenin mendapat akses kepada bantuan kemanusiaan dan perkhidmatan kesihatan.

“Malaysia juga sekali lagi menggesa Majlis Keselamatan Bangsa-Bangsa Bersatu (UNSC) dan anggota komuniti antarabangsa agar mendesak rejim Israel menghentikan jenayah kejinya terhadap kemanusiaan serta dasar aparteid ke atas penduduk Palestin demi keamanan dan kestabilan sejagat.

“Malaysia terus kekal dengan pendirian bahawa penduduk Palestin berhak mendapat kemerdekaan dan sebuah negara yang berdaulat berdasarkan perjanjian sempadan pra-1967 dengan Baitulmaqdis Timur sebagai ibu negara,” menurut Wisma Putra.

Menurut kenyataan itu, peningkatan keganasan telah memburukkan lagi keadaan di Jenin dan banyak nyawa yang terkorban disebabkan oleh tindakan agresif Israel.

“Provokasi, tindakan agresif dan kekejaman berterusan yang dilakukan oleh rejim Israel adalah pelanggaran secara terang-terangan terhadap undang-undang antarabangsa serta kemanusiaan,” katanya.

Bernama sebelum ini melaporkan pada Isnin bahawa Israel telah melancarkan operasi ketenteraan terbesarnya di Jenin dalam tempoh lebih 20 tahun dan membunuh sekurang-kurangnya 10 penduduk Palestin serta mencederakan lebih 100 yang lain, menurut Kementerian Kesihatan Palestin. — AlHijrah Online


IBU DAN ANAK MAUT DALAM NAHAS KENDERAAN BERTEMBUNG

IPOH: Dua beranak maut di tempat kejadian apabila trak makanan dinaiki mereka bertembung dengan sebuah kereta di Kampung Kedai 2, Telok Rimba Simpang 4, dekat Semanggol, kira-kira 90 kilometer dari sini, malam ini.

Jurucakap Jabatan Bomba dan Penyelamat Malaysia (JBPM) Perak, berkata pihaknya menerima panggilan kecemasan pada jam 7.39 malam dan sejurus tiba di lokasi kejadian terdapat dua mangsa yang tersepit.

“Akibat pelanggaran itu, pemandu trak berkenaan, Shahren Ismail, 37, dan ibunya, Zainab Alias, 64, disahkan meninggal dunia di lokasi kejadian oleh petugas Kementerian Kesihatan manakala pemandu kereta mengalami kecederaan ringan.

“Anggota menggunakan peralatan khas bagi mengeluarkan keluar kedua-dua mangsa tersepit di ruang pemanduan,” katanya dalam kenyataan.–AlHijrah Online


PELAKON, PENGARAH, PENOLONG PENGARAH DIREMAN POSITIF DADAH

IPOH: Seorang pelakon, pengarah dan penolong pengarah yang sedang menjalani penggambaran di Kuala Kangsar direman dua hari selepas disyaki terlibat penyalahgunaan dadah di sebuah inap desa di Chandan Putri, pagi semalam.

Ketua Polis Daerah Kuala Kangsar, ACP Omar Bakhtiar Yaacob berkata, pelakon berusia 28 tahun dan dua yang lain itu direman bermula Isnin.

Menurutnya, dalam serbuan kira-kira pukul 7.15 pagi yang dilakukan pasukan dari Bahagian Siasatan Jenayah Narkotik, Ibu Pejabat Polis Daerah (IPD) Kuala Kangsar itu turut menemukan dadah bernilai RM270.

Hasil pemeriksaan polis menjumpai dadah jenis ‘kanabis’ seberat 1.15 gram dan 0.3 gram dalam bilik suspek pertama dan kedua manakala dadah jenis ‘methamphetamin’ seberat 0.38 gram ditemui di bilik ketiga.

Omar Bakhtiar berkata, siasatan lanjut mendapati salah seorang suspek mempunyai rekod lampau berkaitan dengan dadah.

Ujarnya, hasil saringan air kencing mendapati pelakon dan pengarah itu positif dadah jenis ‘tetra hydrocannibol’ manakala penolong pengarah pula positif dadah jenis ‘amphetamine’ dan ‘methamphetamine’.

Ketiga-tiga mereka disiasat mengikut Seksyen 12(2) Akta Dadah Berbahaya 1952, Seksyen 6 Akta Dadah Berbahaya 1952 dan Seksyen 15(1)(A) Akta Dadah Berbahaya 1952. — AlHijrah Online


SAARANI ANGKAT SUMPAH SEBAGAI MB PERAK PETANG INI

IPOH: Ahli Dewan Undangan Negeri Kota Tampan Datuk Seri Saarani Mohamad  akan mengangkat sumpah sebagai Menteri Besar Perak petang ini.

Perkara itu dimaklumkan Ahli Dewan Negara Perak Tan Sri Mohd Annuar Zaini selepas kesemua wakil tertinggi parti negeri selesai menghadap Sultan Perak Sultan Nazrin Shah di Istana Kinta di sini tengah hari tadi.

Beliau berkata Saarani yang mewakili Barisan Nasional (BN) bersama Naib Pengerusi DAP Perak Dr Aziz Bari, mewakili Pakatan Harapan (PH) menyembahkan kepada Sultan Nazrin berkaitan persetujuan kedua-dua pihak untuk membentuk kerajaan selepas gabungan itu memperoleh 33 kerusi.

Menurut Mohd Annuar, Perikatan Nasional (PN) yang diwakili Pesuruhjaya PAS negeri Razman Zakaria dan Setiausaha Bersatu Datuk Zainol Fadzi Paharudin pula memaklumkan mereka hanya mempunyai 26 kerusi yang tidak cukup untuk menubuhkan kerajaan negeri.

“Oleh kerana wakil-wakil daripada PN tidak menentang, tiada pertikaian, maka baginda berpuas hati dengan apa yang dipersembahkan oleh wakil BN dan juga wakil PH iaitu mereka hanya mengemukakan satu calon tunggal sebagai Menteri Besar daripada kedua-dua belah pihak iaitu Kota Tampan Datuk Seri Saarani,” katanya di pekarangan Istana Kinta.

Mohd Annuar berkata berikutan terdapat persefahaman dan kepentingan untuk Dewan Undangan Negeri (DUN) segera bersidang bagi meluluskan belanjawan, Sultan Nazrin memperkenan supaya istiadat angkat sumpah menteri besar dilaksanakan di Istana Iskandariah, Kuala Kangsar pada 5.30 petang ini.

PH dan BN hari ini bersetuju untuk bersama-sama membentuk kerajaan Perak selepas masing-masing mendapat 24 dan sembilan kerusi manakala Perikatan Nasional (PN) memperoleh 26 kerusi.

Saarani yang merupakan Pengerusi BN Perak dan Pengerusi UMNO Perak dipilih sebagai Ahli Dewan Undangan Negeri Kota Tampan sejak 2004 dan dilantik menjadi Menteri Besar Perak ke-14 sejak 10 Dis 2020.

Beliau pernah berkhidmat sebagai Ketua Pembangkang DUN Perak dari 2018 hingga 2020.

Pada Pilihan Raya Umum ke-15 (PRU15), Saarani mendapat 5,468 undi menewaskan Mohd Jamil Yahya (PN) dan Mohd Sabri Abdul Manaf (PH).

Kerajaan Perak sebelum ini dibentuk dengan gabungan tiga parti iaitu BN, Bersatu dan PAS. – AlHijrah Online


KELINDAN LORI DIDENDA RM12,000 HINA AGAMA ISLAM DI FACEBOOK

KUALA LUMPUR: Seorang kelindan lori didenda RM12,000 atau penjara enam bulan oleh Mahkamah Sesyen di sini hari ini atas pertuduhan membuat hantaran menghina agama Islam di laman sosial Facebook, dua tahun lepas.

Hakim Nor Hasniah Ab Razak menjatuhkan hukuman itu selepas Tham Wai Yuen, 49, selaku Orang Kena Saman (OKS) menukar pengakuan kepada bersalah ketika sebutan kes itu hari ini.

Lelaki itu didakwa secara sedar membuat dan memulakan hantaran komunikasi yang bersifat jelik dan menghina agama Islam pada ruangan komen menggunakan akaun Facebook miliknya ‘Tham Thamsarak’, dengan niat untuk menyakitkan hati orang lain pada 2.30 petang, 4 April 2020.

Hantaran itu telah dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman, Menara KPJ, di sini pada 5 petang, 20 April 2020.

Tham didakwa mengikut Seksyen 233(1)(a) Akta Komunikasi dan Multimedia 1998 yang memperuntukkan hukuman denda maksimum RM50,000 atau penjara sehingga setahun atau kedua-duanya.

Timbalan Pendakwa Raya Nurilya Ellyna Norazman memohon hukuman setimpal sebagai pengajaran kepada OKS dan masyarakat, mengambil kira komen bersifat jelik yang dibuat oleh lelaki itu.

Peguam Zaid Abd Malek yang mewakili Tham memohon denda minimum atas alasan anak guamnya bekerja sebagai kelindan lori selain mempunyai penyakit darah tinggi. –AlHijrah Online


PEKERJA KILANG MAUT TERSEPIT DALAM MESIN PENARIK FIBER

SHAH ALAM: Seorang pekerja kilang maut selepas tersepit di dalam mesin penarik fiber di dalam sebuah kilang di Jalan Kemuning, di sini hari ini.

Mangsa merupakan seorang lelaki warga Bangladesh dikenali Md Suruj Ali berusia 21 tahun mengalami cedera parah dan disahkan meninggal dunia di lokasi kejadian.

Ketua Pusat Gerakan Operasi Bomba Selangor Zulfikar Jaffar berkata seramai 10 anggota termasuk pegawai dari Balai Bomba dan Penyelamat Shah Alam bergegas ke lokasi kejadian sebaik menerima panggilan kecemasan pukul 7.06 pagi.

“Lelaki tersebut tersepit di mesin itu ketika sedang bekerja dan pihak bomba mengambil masa selama 10 minit untuk mengeluarkan mangsa.

“Mangsa yang mengalami cedera parah telah disahkan meninggal dunia oleh pihak Kementerian Kesihatan dan diserahkan kepada pihak polis untuk tindakan lanjut,” katanya dalam satu kenyataan.–AlHijrah Online


ELON MUSK JADI PENGARAH TUNGGAL TWITTER, PECAT KESELURUHAN AHLI LEMBAGA PENGARAH

HOUSTON: Elon Musk memecat kesemua ahli lembaga pengarah Twitter pada Isnin, seminggu selepas memuktamadkan pengambilalihan gergasi media itu membabitkan bayaran sebanyak AS$44 bilion.

Tindakan itu sekali gus menjadikan CEO Tesla dan SpaceX itu sebagai pengarah tunggal Twitter, lapor Anadolu Agency (AA).

“Ini hanya sementara,” ciap Musk selepas melakukan “pembersihan” terhadap barisan kepimpinan tertinggi syarikat itu.

Antara yang dipecat ialah Ketua Eksekutif Parag Agrawal, Ketua Pegawai Kewangan Ned Segal dan bekas pengerusi Bret Taylor.

Musk, orang terkaya di dunia turut menawarkan untuk membeli balik semua bon tertunggak Twitter, menurut dokumen yang difailkan di Suruhanjaya Sekuriti dan Bursa (SEC) AS.

Pengambilalihan Twitter oleh Musk telah mencetuskan perdebatan mengenai kebebasan bersuara berbanding bahaya dalam talian dengan Musk sendiri sebelum ini mengkritik dasar penyederhanaan Twitter dan menuduh platform itu berat sebelah terhadap pandangan berhaluan kiri.

Musk belum lagi memperincikan rancangannya untuk visi Twitter, namun beliau dijangka melonggarkan peraturan penyederhanaan serta mengurangkan kakitangan syarikat secara menyeluruh .

Beliau juga dipercayai menerima idea meminta pengguna membayar untuk tanda “blue check” yang digunakan bagi mengesahkan akaun terkenal selebriti, ahli politik, pemimpin perniagaan dan wartawan.–AlHijrah Online


TIGA ELEMEN NILAI PRESTASI MENTERI

PUTRAJAYA: Prestasi setiap jemaah menteri yang dilantik akan dinilai berdasarkan tiga elemen utama.

Perdana Menteri Datuk Seri Ismail Sabri Yaakob berkata, tiga elemen tersebut ialah penilaian prestasi kementerian atau jabatan; penilaian kepimpinan berdasarkan keberkesanan keberhasilan inisiatif serta penilaian persepsi awam terhadap ahli jemaah menteri dan kementerian serta jabatan di bawah tanggungjawab mereka.

“Pejabat Ketua Setiausaha Negara, Unit Pemodenan Tadbiran dan Perancangan Pengurusan Malaysia (MAMPU) dan Unit Penyampaian Kemakmuran Bersama (SEPADU) akan bertindak sebagai penyelaras bersama.

“Ianya bagi memastikan perancangan, pelaksanaan, pemantauan dan penambahbaikan setiap aspirasi Keluarga Malaysia oleh Ahli Jemaah Menteri dapat dijayakan dengan cemerlang,” katanya dalam kenyataan hari ini.

Sementara itu beliau memaklumkan inisiatif-inisiatif yang akan dilaksanakan setiap kementerian perlu berlandaskan enam teras utama antaranya, menstruktur semula ekonomi; menjamin keselamatan dan ketenteraman negara; dan meningkatkan kesejahteraan sosial.

Teras utama yang lain ialah mempertingkatkan infrastruktur menyeluruh; memperkukuh penyatuan dalam acuan Keluarga Malaysia; dan memperkasa penyampaian perkhidmatan.

Ismail Sabri berkata beliau telah mengadakan sesi bersama kesemua 31 Ahli Jemaah Menteri pada 24 dan 29 September lalu bagi memuktamadkan senarai aspirasi yang telah dicadangkan.

Sementara itu, setiap ahli Jemaah Menteri diarahkan mengumumkan Kad Laporan Pencapaian Aspirasi Keluarga Malaysia 100 Hari kepada rakyat bagi menilai pencapaian prestasi menteri dan kementerian demi kesejahteraan Keluarga Malaysia.

Kad laporan tersebut bermula dari 1 September 2021 iaitu pada hari pertama Mesyuarat Jemaah Menteri diadakan.—AlHijrah Online


40 AHLI PARLIMEN BN SOKONG KERAJAAN PN – TPM

KUALA LUMPUR: Ahli-ahli Parlimen dari parti Barisan Nasional (BN) sebulat suara menyokong kerajaan Perikatan Nasional yang dipimpin Perdana Menteri Tan Sri Muhyiddin Yassin.

Timbalan Perdana Menteri Datuk Seri Ismail Sabri Yaakob berkata, keputusan tersebut dibuat selepas beliau mempengerusikan satu perjumpaan bersama 40 ahli Parlimen BN.

“Menjunjung kasih akan titah Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah, Ahli-Ahli Parlimen Barisan Nasional sebulat suara menyokong Kerajaan pimpinan Muhyiddin,” dalam kenyataannya.

Jelasnya, ahli-ahli Parlimen BN juga akur dengan titah Baginda untuk memberikan keutamaan kepada kemaslahatan dan kesejahteraan rakyat serta negara.—AlHijrah Online


MAHKAMAH TOLAK PERMOHONAN PEGUAM NAJIB RAZAK UNTUK TARIK DIRI

PUTRAJAYA: Mahkamah Persekutuan di sini hari ini menolak permohonan peguam Hisyam Teh Poh Teik untuk menarik diri daripada mewakili Datuk Seri Najib Tun Razak dalam rayuan terakhirnya untuk membatalkan sabitan dan hukuman atas kesalahan penyelewengan RM42 juta milik dana SRC International Sdn Bhd.

Panel lima hakim diketuai Ketua Hakim Negara Tun Tengku Maimun Tuan Mat sebulat suara menolak permohonan peguam utama bekas perdana menteri itu.

“Kami sebulat suara berpendapat bahawa keadaan fakta semasa, peguam telah gagal memberikan sebab yang mencukupi.

“Oleh itu permohonan untuk menarik diri ditolak dan peguam kekal dalam rekod demi kepentingan keadilan,” katanya.

Terdahulu, Hisyam yang dilantik Najib sebagai peguam utama baharunya pada 27 Julai, menggantikan Tan Sri Muhammad Shafee Abdullah, memohon menarik diri daripada mewakili bekas perdana menteri itu atas alasan memerlukan lebih banyak masa untuk rayuan kes tersebut.

Pada 28 Julai 2020, Hakim Datuk Mohd Nazlan Mohd Ghazali, yang kini hakim Mahkamah Rayuan, menjatuhkan hukuman penjara 10 tahun terhadap Najib bagi setiap tiga pertuduhan pecah amanah jenayah (CBT) dan setiap tiga pertuduhan pengubahan wang haram, dan penjara 12 tahun serta denda RM210 juta (jika gagal bayar, penjara lima tahun) bagi tuduhan menyalahgunakan kedudukan.

Bagaimanapun, Najib hanya perlu menjalani hukuman penjara 12 tahun kerana hakim mengarahkan semua hukuman penjara berjalan serentak.

Tahun lepas, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda. –AlHijrah Online


ANGIN KENCANG, LAUT BERGELORA DI PANTAI TIMUR SEHINGGA ISNIN

KOTA BHARU: Jabatan Meteorologi Malaysia (MetMalaysia) memberi amaran angin kencang dan laut bergelora kategori kedua di perairan Pantai Timur dijangka berterusan sehingga Isnin ini.

Kenyataan itu dikeluarkan di laman web rasmi met.gov.my pada jam 12.05 tengah malam.

Kenyataan itu memaklumkan angin kencang timur laut berkelajuan 50-60 kilometer sejam (km/j) dengan ombak mencapai ketinggian sehingga 4.5 meter (m) dijangka melanda kawasan perairan Kelantan, Terengganu, Pahang dan Johor Timur sehingga Isnin, 16 Disember 2019.

Keadaan angin kencang dan laut bergelora ini berbahaya kepada semua aktiviti perkapalan dan pantai.

Keadaan sama dijangka berlaku di kawasan perairan Tioman, utara Bunguran dan barat Reef North juga diberi amaran kategori kedua untuk perkapalan sehingga Isnin.

Sementara itu, amaran kategori ketiga untuk perkapalan berikutan angin kencang timur laut berkelajuan dari 60 km/j dengan ombak mencapai ketinggian melebihi 4.5 m dijangka di kawasan perairan Condore juga sehingga Isnin ini.

Keadaan angin kencang dan laut bergelora ini berbahaya kepada semua aktiviti pantai dan perkapalan termasuk pekerja di pelantar minyak.

Amaran kategori pertama pula dikeluarkan di perairan selatan Samui, selatan Bunguran, timur Reef North, Pulau Layang-layang, Palawan dan Labuan.

Tiupan angin kencang timur laut berkelajuan 40-50 km/j dengan ombak mencapai ketinggian sehingga 3.5 m dijangka sehingga Selasa, 17 Disember 2019.

Amaran dan keadaan sama dijangka berlaku di kawasan perairan Sarawak dan Sabah Barat. Situasi itu berbahaya kepada bot-bot kecil, rekreasi laut dan sukan laut.

Semalam Sinar Harian melaporkan MetMalaysia memberi amaran angin kencang dan laut bergelora kategori kedua berlaku di perairan Pantai Timur.

Orang ramai diminta sentiasa berwaspada dan tidak berada di laut atau menghampiri pantai. — SINAR HARIAN


SINAR HARIAN TERBITKAN WACANA AL-QURAN BERMULA 19 OKTOBER

SHAH ALAM: Kejayaan kempen My#Quran Hour sejak tujuh tahun lalu menjadi inspirasi Sinar Harian untuk menerbitkan program Wacana Al-Quran bermula 19 Oktober ini.

Wacana Al-Quran akan membincangkan isu-isu ekonomi, kewangan, politik dan lain-lain kemudian mencari penyelesaian berlandaskan Al-Quran.

Program itu akan disiarkan di platform Youtube, Facebook dan portal rasmi Sinar Harian Online.

Menurut Penerbit Sinar Harian, Datuk Dr Hussamuddin Yaacub, Wacana Al-Quran akan bersiaran pada jam 6 hingga 7 petang setiap hari Isnin hingga Jumaat

“Program ini tercetus dari sesi sumbang saran bulanan kami yang membincangkan tentang isi Al- Quran di setiap juzuk bersama bahagian Penyelidikan & Perkembangan (R&D) kami.

“Kami yakin hanya dengan kembali kepada Al-Quran dan As Sunnah hidup kita akan lebih terpimpin,” katanya kepada AlHijrah Online.

Selain itu Hussamuddin turat berharap penerbitan Wacana Al-Quran akan menjadi penyumbang kepada ekosistem hidup berlandaskan Al-Quran.

“Tiada solusi yang lebih baik di dalam menangani kehidupan kita pada tahun 2020 ini dan pada masa akan datang kecuali kembali merujuk kepada Al-Quran. Wallahua’lam,” katanya. — AlHijrah Online


MURID PEREMPUAN MAUT DIGILIS TRELER KETIKA PULANG DARI SEKOLAH

SHAH ALAM: Seorang murid perempuan berusia sembilan tahun maut akibat digilis treler ketika dalam perjalanan pulang dari sekolah di Kampung Telok Gong, Pelabuhan Klang, pagi tadi.

Pengarah Jabatan Bomba dan Penyelamat Malaysia (JBPM) Selangor Morni Mamat berkata pihaknya menerima panggilan kecemasan mengenai kemalangan itu pada 11.25 pagi.

Beliau berkata kemalangan tersebut melibatkan sebuah treler yang melanggar motosikal dinaiki mangsa bersama seorang wanita berumur 54 tahun dan seorang kanak-kanak lelaki berusia tujuh tahun.

“Wanita yang juga pengasuh kepada kedua-dua kanak-kanak tersebut mengambil mereka dari sekolah dan dalam perjalanan pulang.

“Pengasuh dan kanak-kanak lelaki tersebut masing-masing cedera ringan, manakala kanak-kanak perempuan maut di lokasi kejadian,” katanya ketika dihubungi Bernama hari ini.

Morni berkata mayat mangsa diserahkan kepada pihak polis untuk tindakan selanjutnya, manakala wanita dan kanak-kanak lelaki itu dihantar ke Hospital Tengku Ampuan Rahimah (HTAR) Klang untuk rawatan lanjut.–AlHijrah Online


UMAT ISLAM DINASIHAT TIDAK SERTAI FESTIVAL BON ODORI – IDRIS AHMAD

SUNGAI BESAR: Umat Islam dinasihatkan supaya tidak menyertai Festival Bon Odori yang akan berlangsung pada 16 Julai ini kerana didapati mempunyai unsur-unsur keagamaan lain.

Menteri di Jabatan Perdana Menteri (Hal Ehwal Agama) Datuk Idris Ahmad berkata kajian yang dibuat Jabatan Kemajuan Islam Malaysia (JAKIM) mendapati festival itu memang ada unsur-unsur keagamaan.

“Jadi kami nasihatkan orang Islam tidak menyertainya atau apa-apa juga program yang membabitkan soal agama serta akidah,” katanya kepada media selepas menghadiri Majlis Pecah Tanah Projek Kompleks Pendidikan Yayasan Pendidikan Islam Selangor (Yapis) di sini, hari ini.

Beliau berkata demikian selepas diminta mengulas mengenai penganjuran festival tahunan Bon Odori iaitu perayaan Buddha Jepun bagi menghormati semangat nenek moyang mereka yang dijangka diadakan di Kompleks Sukan Negara Shah Alam  (Panasonic).

Poster promosi penganjuran festival itu juga memaparkan imej anime wanita berhijab yang memakai kimono dan ia mendapat reaksi negatif di media sosial terutamanya dalam kalangan umat Islam di negara ini.

Dalam pada itu, mengulas mengenai isu pendedahan loji penyembelihan di Australia, Idris berkata lelaki dikenali di media sosial sebagai ‘The Hood Man’ (Abdullah) yang cuba dijejaki sebelum ini, telah dapat dihubungi dan semua maklumat yang diberi individu itu akan dijadikan bahan untuk tindakan seterusnya.

“Setakat ini syarikat yang terlibat telah digantung dan kita harap beliau tidak apa-apa (selepas pendedahan tersebut). Kita bersyukur dan patut menerima pendedahan sebegitu.

“Saya yakin di Australia tidak ada masalah bagi pendedahan sebegitu kerana negara itu mementingkan soal kepenggunaan,” katanya.

JAKIM sebelum ini cuba mengesan ‘The Hood Man’ (Abdullah) bagi membantu siasatan terhadap loji penyembelihan Thomas Foods International (TFI) Lobethal, Australia, yang didakwa lelaki itu sebagai tidak mematuhi keperluan standard dan prosedur halal Malaysia.

JAKIM juga sudah menggantung operasi kira-kira 16 pusat loji sembelihan TFI Lobethal, Australia, sehingga hasil siasatan menyeluruh diperoleh.–AlHijrah Online


MERCY MALAYSIA RANCANG BUKA PEJABAT DI SELATAN YAMAN, DAFTAR UNOCHA

KUALA LUMPUR: Dalam memastikan bantuan kemanusiaan jangka panjang di Yaman berjalan lancar, Mercy Malaysia merancang membuka pejabat atau mempunyai wakil di selatan wilayah konflik itu pada tahun depan.

Ia juga sedang
berusaha untuk mendaftar secara rasmi dengan Pejabat Koordinasi Hal Ehwal Kemanusiaan
Pertubuhan Bangsa-Bangsa Bersatu (UNOCHA) di Yaman, selain bekerjasama dengan
Field Medical Foundation (FMF) iaitu pertubuhan bukan kerajaan (NGO) tempatan
terbesar di selatan Yaman berpangkalan di Aden.

EXCO Mercy
Malaysia, Norazam Ab Samah berkata, pembukaan pejabat itu jika diluluskan akan
memudahkan pihaknya untuk menjalankan program bantuan jangka panjang, terutama
untuk pelarian dalaman (IDP) terjejas perang.

“Fokus utama (pada 2020) selain program di Rakhine, Myanmar dan Cox Bazar, Bangladesh Mercy Malaysia akan cuba daftarkan pejabat di Yaman, khusus untuk bantu pelarian dalaman Yaman di selatan wilayah konflik itu.

“Ini salah satu program jangka panjang Mercy Malaysia untuk melihat bagaimana bekalan air bersih, bantuan memperbaiki shelter atau tempat tinggal dan program berkaitan nutrisi untuk kanak-kanak-kanak sekolah (dilaksanakan),” katanya kepada pemberita selepas Majlis Penanaman Pokok dan Penghargaan Media sempena sambutan ulang tahun ke-20 penubuhan Mercy Malaysia di Taman Metropolitan Kepong di sini hari ini.

Perasmian majlis
penanaman 20 batang pokok di Taman Metropolitan Kepong simbolik 20 tahun
penubuhan Mercy Malaysia itu disempurnakan Presiden Mercy Malaysia, Datuk Dr
Ahmad Faizal Perdaus.

AlHijrah Media Corporation (TV AlHijrah) antara 10 sahabat media Mercy Malaysia yang menerima penghargaan dari NGO itu selepas terbabit dalam liputan khas Misi Rapid Assessment ke Yaman awal bulan ini yang disertai Editor Berita dan Penerbit TV AlHijrah merangkap sukarelawan media, Syed Azwan Syed Ali.

Turut diraikan
wakil Pertubuhan Berita Nasional Malaysia (BERNAMA), Media Prima, Sinar Harian,
Sin Chew Daily, The Star, The Sun, RTM, BFM Radio dan Astro Awani yang diwakili
Editor Eksekutifnya, Ashwad Ismail.

Terdahulu Dr Ahmad Faizal dalam ucapannya berkata, Mercy Malaysia melihat perubahan iklim sebagai cabaran yang perlu didepani badan kemanusiaan di masa akan datang selain menumpukan kerja-kerja bantuan kemanusiaan di zon konflik dan bencana.

“Kita mengambil bahagian aktif dalam program pengurangan risiko bencana, malah Mercy Malaysia mempunyai unit khas Disaster Risk Reduction… Untuk tempoh 10 hingga 20 tahun akan datang, Mercy Malaysia akan melihat kesinambungan alam sekitar dan pengurangan risiko bencana itu penting,” katanya.

Lebih 24.1 juta warga Yaman memerlukan bantuan asing untuk meneruskan hidup ekoran perang saudara di negara Arab termiskin itu sejak Mac 2015 dengan PBB menyifatkannya sebagai krisis kemanusiaan terburuk dibelenggu perang, kebuluran dan penularan wabak taun. – AlHijrah Online


WANITA WARGA EMAS CEDERA DIGIGIT BUAYA KETIKA TANGKAP UDANG GALAH

ALOR GAJAH: Seorang wanita warga emas berdepan detik cemas apabila hampir dibaham buaya ketika menangkap udang galah di perairan Sungai Timun, Lubok Cina pada Jumaat lepas.

Ketua Polis Daerah Alor Gajah Supt Arshad Abu berkata dalam kejadian kira-kira 4 petang itu, mangsa Nurkaisa Ausad, 65, berasal dari Linggi, Negeri Sembilan cedera pada bahagian pergelangan kaki kanan kerana digigit reptilia terbabit selain luka di kepala akibat terhantuk bucu perahu ketika menyelamatkan diri.

“Daripada laporan polis dibuat anak mangsa pada Isnin lepas, pengadu Muhammad Omar, 24, menerima panggilan telefon daripada kawan ibunya yang memaklumkan mangsa digigit buaya ketika sedang menangkap udang bersama nelayan lain di perairan itu.

“Semasa ibunya mahu turun menyerkap udang galah di dalam sungai yang tidak jauh daripada perahu dinaiki, secara tiba-tiba mangsa digigit seekor buaya,” katanya dalam satu kenyataan di sini hari ini.

Mengulas lanjut, Arshad berkata mangsa kemudiannya meronta-ronta sebelum berjaya melepaskan diri daripada gigitan buaya terbabit.

Arshad berkata bagaimanapun, selepas berjaya menyelamatkan diri daripada buaya berkenaan, kepala wanita itu telah terhantuk pada bucu perahu dan menyebabkan dia mengalami kecederaan.

“Rakan nelayan di situ yang menyedari keadaan itu kemudiannya menyelamatkan mangsa dan  membawanya naik ke daratan, seterusnya membawa mangsa ke Hospital Tuanku Jaafar, Seremban, Negeri Sembilan untuk rawatan lanjut.

“Keadaan wanita itu kini stabil dan kes dirujuk kepada Jabatan Perhilitan untuk tindakan seterusnya,” katanya.

–AlHijrah Online


TERENGGANU UMUM BONUS PENJAWAT AWAM RM900

KUALA TERENGGANU: Kerajaan Terengganu mengumumkan pemberian bonus sebanyak RM900 kepada kira-kira 14,000 penjawat awam di negeri ini.

Menteri Besar Datuk Seri Dr Ahmad Samsuri Mokhtar berkata pembayaran yang akan dibuat pada Januari 2023 itu diharap dapat memberi suntikan semangat untuk penjawat awam negeri bekerja lebih gigih pada masa hadapan.

“Sebagai menghargai jasa penjawat awam yang telah menggerakkan pentadbiran kerajaan, saya dengan ini mengumumkan pemberian bonus sebanyak RM900 kepada hampir 14,000 penerima yang layak,” katanya ketika membentangkan Bajet 2023 pada Persidangan Dewan Undangan Negeri di Wisma Darul Iman di sini hari ini.

Terdahulu, Ahmad Samsuri membentangkan Bajet 2023 yang merangkumi RM1.991 bilion untuk perbelanjaan mengurus, RM500 juta perbelanjaan pembangunan dan RM30 juta perbelanjaan bekalan air.

Belanjawan yang bertemakan ‘Memacu Terengganu Berdaya Tahan’ itu menggariskan tigas teras utama sebagai pendekatan pelaksanaan Bajet 2023 iaitu Menyantuni Rakyat, Memacu Ekonomi dan Melestarikan Pembangunan.–AlHijrah Online


KES POSITIF COVID-19 BERTAMBAH, PELANCONG WUHAN MANGSA KE-19

PUTRAJAYA: Seorang pelancong dari Wuhan, China yang merupakan anak kepada kes ke-16 yang disahkan positif koronavirus (Covid-19) turut mengalami nasib sama apabila dijangkiti penyakit tersebut.

Ini menjadikan jumlah keseluruhan positif wabak itu di negara ini 19 kes.

Ketua Pengarah Kesihatan, Datuk Dr Noor Hisham Abdullah dalam kenyataannya hari ini berkata, wanita berusia 39 itu kini dirawat di wad isolasi Hospital Kuala Lumpur.

“Pesakit berkenaan sebelum ini diletakkan di bawah Perintah Pengawasan dan Pemantauan oleh pusat kesihatan daerah (PKD) selepas anak dan rakannya (pesakit ke-14) daripada empat individu kumpulan pelancong itu didapati positif pada 5 dan 7 Februari,” katanya.

Menurutnya, hasil pemantauan PKD mendapati wanita itu menunjukkan gejala demam dan batuk semalam sebelum dirujuk ke hospital.

“Ujian pengesanan dan pengesahan Covid-19 yang dijalankan ke atasnya telah dilaporkan positif pada hari yang sama,” katanya.

Sementara itu dalam perkembangan sama, beliau berkata, KKM telah menggerakkan Pasukan Kesihatan Mental Dan Sokongan Psikososial (MHPSS) bagi memberi perkhidmatannya kepada individu-individu yang diletakkan di bawah Perintah Pemantauan termasuklah petugas KKM dan agensi lain yang terlibat.

“Pasukan ini digerakkan sejak 6 Februari lalu susulan Misi Bantuan Kemanusiaan bagi membawa pulang rakyat Malaysia dan ahli keluarga mereka dari Wuhan, China,” katanya.

Antara aktiviti yang dijalankan adalah sesi bantuan asas psikologi (psychological first aid: PFA) kelompok dan individu serta kaunseling dan rujukan kepada pakar sekiranya perlu. — SINAR HARIAN


PGA7 RAMPAS MERCUN, BUNGA API BERNILAI HAMPIR RM50,000 DI PASIR MAS

PASIR MAS: Sejumlah mercun dan bunga api bernilai hampir RM50,000 dirampas anggota Batalion 7 Pasukan Gerakan Am (PGA7) berikutan penahanan seorang lelaki tempatan di Jalan Tunjong-Pasir Mas, di sini, semalam.

Pegawai Pemerintah Medan Op Wawasan Kelantan Supt Azhari Nusi berkata dalam kejadian pada 9.15 malam itu, suspek berusia 22 tahun berkenaan ditahan selepas Perodua Kelisa  yang dipandunya dilihat dalam keadaan mencurigakan.

Katanya hasil pemeriksaan di dalam kereta tersebut ditemukan pelbagai mercun dan bunga api yang disembunyikan di dalam guni dan kotak di tempat duduk belakang serta di bahagian but kereta.

“Susulan soal siasat lanjut ke atas lelaki berkenaan, anggota PGA7 menyerbu sebuah stor bersebelahan premis kediaman keluarga suspek di Kampung Kenjing Repek pada 11 malam.

“Dalam serbuan tersebut, anggota PGA7 berjaya menjumpai mercun dan bunga api pelbagai jenama yang disembunyikan dan dipercayai dijadikan sebagai transit sementara,” katanya dalam satu kenyataan, hari ini.

Beliau berkata siasatan juga mendapati kesemua mercun yang dirampas dipercayai diseludup dari Thailand dan akan dipasarkan di sekitar Pasir Mas ekoran permintaan yang tinggi menjelang musim perayaan.

Azhari berkata secara keseluruhannya, pihaknya merampas 40 bungkusan dan 1,208 kotak mercun serta bunga api yang dianggarkan bernilai RM49,692.

“Tangkapan dan rampasan dibawa ke Ibu Pejabat Polis Daerah (IPD) Pasir Mas untuk siasatan lanjut di bawah Seksyen 8 Akta Bahan Letupan 1957.

“Pihak PGA7 percaya akan ada banyak lagi cubaan penyeludup untuk membawa masuk mercun dan bunga api dari negara jiran kerana permintaan yang tinggi,” katanya.–AlHijrah Online


TIADA RAKYAT MALAYSIA TERBABIT DALAM NAHAS PESAWAT DI TEHRAN

KUALA LUMPUR: Kementerian Luar mengesahkan tiada rakyat Malaysia dalam pesawat Ukraine International Airlines yang terhempas di Iran hari ini.

“Kementerian ingin merakamkan takziah dan simpati kepada anggota keluarga dan orang tersayang, serta negara asal penumpang dan anak kapal, yang terkorban dalam tragedi itu,” kata Wisma Putra dalam kenyataan hari ini.

Pesawat Boeing 737 yang membawa 176 penumpang itu dilaporkan terhempas sejurus berlepas dari Lapangan Terbang Imam Khomeini di Tehran.

Pesawat itu dalam perjalanan ke Kiev ketika ia terhempas dengan serpihan dan bahagian enjin pesawat malang itu ditemukan kira-kira 10 kilometer dari lapangan terbang itu di barat Tehran. — AlHijrah Online


MAHKAMAH BEBAS HASANAH DARIPADA TUDUHAN PECAH AMANAH

KUALA LUMPUR: Mahkamah Tinggi di sini hari ini membebas dan melepaskan bekas Ketua Pengarah Bahagian Penyelidikan unit perisikan luar di Jabatan Perdana Menteri (JPM) Datuk Hasanah Abdul Hamid daripada pertuduhan melakukan pecah amanah wang berjumlah US$12.1 juta (RM50.4 juta) milik kerajaan Malaysia, empat tahun lepas.

Pesuruhjaya Kehakiman (JC) Roz Mawar Rozain membuat keputusan itu selepas membenarkan permohonan Hasanah supaya dibebaskan daripada pertuduhan tersebut setelah tidak dibantah oleh Timbalan Pendakwa Raya (TPR) Mohd Fairuz Johari.

“Memandangkan pihak pendakwaan tidak berhasrat untuk menjalankan kes tersebut, mahkamah ini membebas dan melepaskan Hasanah daripada pertuduhan mengikut Seksyen 409 Kanun Keseksaan.

“Tidak adil membiarkannya berdepan dengan pertuduhan itu begitu sahaja selama setahun dan itu bukan suatu keadilan,” kata JC Roz Mawar.

Terdahulu, peguam pemohon Datuk Suhaimi Ibrahim berhujah bahawa pada tahun lepas, Hakim Mahkamah Tinggi Datuk Ahmad Shahrir Mohd Salleh, telah melepas tanpa membebaskan (DNAA) anak guamnya, bagaimanapun, sehingga kini pihak pendakwaan tidak dapat meneruskan sebarang kes terhadap Hasanah.

“Mereka tidak dapat meneruskan lagi kerana perkara utama tidak ada lagi. Seterusnya, isu lain ialah, mereka tidak lagi mempunyai bukti utama yang terlibat dalam pertuduhan itu. Perkara subjek tidak ada lagi. Tidak salah jika pemohon dalam kes ini mengatakan bahawa kes pendakwaan tidak lagi wujud,” kata Suhaimi.

Pada 12 April 2021, Ahmad Shahrir memberikan perintah DNAA kepada Hasanah selepas TPR Muhammad Iskandar Ahmad memaklumkan kepada mahkamah bahawa pihak pendakwaan tidak akan meneruskan kes terhadap Hasanah.

Hakim memutuskan bahawa TPR menyatakan bahawa Hasanah akan dihadapkan semula dengan pertuduhan di masa akan datang setelah terdapat perkembangan baharu.

Ahmad Shahrir juga berkata apabila TPR menjalankan kuasa-kuasanya di bawah Seksyen 254(1) Kanun Prosedur Jenayah untuk tidak meneruskan pendakwaan terhadap tertuduh, adalah menjadi kewajipan mahkamah berdasarkan Seksyen 254(3) kanun sama, untuk mempertimbangkan sama ada tertuduh sepatutnya diberi perintah pelepasan tanpa pembebasan atau perintah pelepasan dan pembebasan.

Perbicaraan bermula pada 6 Okt 2020, dengan 10 saksi pendakwaan memberi keterangan dalam kes itu.

Pada 25 Okt 2018, Hasanah, 65, mengaku tidak bersalah atas pertuduhan sebagai seorang penjawat awam iaitu Ketua Pengarah Penyelidikan Jabatan Perdana Menteri, melakukan pecah amanah wang berjumlah US$12.1 juta (RM50.4 juta) milik kerajaan Malaysia.

Beliau didakwa melakukan perbuatan itu di pejabat Ketua Pengarah, Bahagian Penyelidikan, JPM, di Putrajaya, antara 30 April hingga 9 Mei 2018.

Pertuduhan mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda jika sabit kesalahan. – AlHijrah Online


VAKSINASI ‘WALK-IN’ DIPERLUAS DI SELURUH NEGARA

KUALA LUMPUR: Vaksinasi secara terus atau ‘walk-in’ akan diperluas di seluruh negara dalam masa terdekat.

Pasukan Petugas Khas Imunisasi COVID-19 Kebangsaan (CITF) dalam kenyataannya berkata, inisiatif itu selari dengan matlamat untuk mempertingkatkan jumlah pemberian vaksin kepada rakyat.

Setakat ini, Perak, Kedah, Pulau Pinang, Sabah, Melaka dan Sarawak sudah memulakan ‘walk-in’ kepada warga emas dengan Kelantan yang membuka secara pra tempahan.

“Perincian pelaksanaan vaksinasi secara terus itu akan dimaklumkan oleh CITF negeri bersama Jabatan Kesihatan negeri masing-masing.

“Ini termasuklah penjadualan vaksinasi dan kuota harian vaksinasi secara ‘walk-in’ di PPV bagi setiap negeri,” katanya.

Vaksinasi secara ‘walk-in’ yang dilaksanakan di Lembah Klang bermula 2 Ogos lepas dikhususkan untuk warga emas, orang kurang upaya (OKU), individu dengan komorbid berusia 18 tahun ke atas serta guru, anggota kumpulan pelaksana dan pekerja perkhidmatan sokongan kontrak di institusi pendidikan Kementerian Pendidikan (KPM).

CITF dalam kenyataan sama meminta individu di Lembah Klang yang tidak tergolong daripada kumpulan seperti dinyatakan dan tidak mendapat janji temu agar mengunjungi Pusat Pemberian Vaksin (PPV) yang disenaraikan sebelum ini untuk mendapatkan dos pertama.

“Penerimaan suntikan secara ‘walk-in’ ke PPV disenaraikan sebelum ini juga kini dibenarkan mengikut waktu operasi PPV masing-masing dan tidak lagi bermula hanya jam 2 petang,” katanya.

Bagaimanapun, wanita hamil tidak digalakkan untuk ‘walk-in’, sebaliknya akan diberikan janji temu melalui MySejahtera mengikut jangkaan tarikh bersalin ke PPV bersesuaian.–AlHijrah Online


RAYUAN HAJI KINI DIBUKA

KUALA LUMPUR: Para pendeposit Lembaga Tabung Haji (TH) kini boleh membuat rayuan haji untuk musim 1442H/2021M bermula hari ini 22 Disember 2020 sehingga 13 Februari 2021.

Rayuan tersebut boleh dibuat melalui aplikasi THiJARI.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, penggunaan aplikasi itu akan memudahkan para pendeposit untuk membuat rayuan tanpa perlu ke pejabat TH.

“Kemudahan terbaharu ini dibina bagi membantu orang ramai membuat rayuan haji tanpa perlu menghantar surat rayuan ke pejabat-pejabat TH seperti tahun-tahun yang lalu, lebih-lebih lagi masyarakat kini terkesan dengan penularan wabak COVID-19,” katanya.

Selain daripada rayuan haji katanya, bakal haji boleh menyemak pendaftaran haji, status rayuan haji, status tawaran haji, jadual penerbangan serta pelbagai perkhidmatan lain seperti urusan simpanan dan pengeluaran melalui aplikasi THiJari.

Beliau berkata demikian ketika merasmikan Muzakarah Haji Peringkat Kebangsaan ke 37.

Sebanyak lima kertas kerja dibentang dan dibincangkan sepanjang muzakarah ini oleh Ahli Jawatankuasa Penasihat Ibadat Haji yang meliputi isu kemampuan mengerjakan haji semasa seluruh dunia dilanda wabak COVID-19. — AlHijrah Online


VAKSIN COVID-19: TIADA KESAN SAMPINGAN JIKA MAKAN DURIAN

TAPAH: Individu yang makan buah durian sebelum atau selepas menerima suntikan vaksin COVID-19 tidak memberi kesan sampingan.

Timbalan Menteri Kesihatan, Datuk Dr Noor Azmi Ghazali berkata, dakwaan kesan sampingan akibat makan raja buah itu selepas vaksin yang tular di media sosial adalah tidak benar.

“Tidak termaktub dalam buku perubatan tidak boleh makan durian selepas cucuk vaksin. Ini tidak betul, yang betulnya kita tidak boleh makan makanan terlalu manis, itu boleh memudaratkan kesihatan.

“Jadi dakwaan tersebut tidak benar dan sudah disahkan kematian disebabkan serangan jantung,” katanya selepas melakukan lawatan Pusat Pemberian Vaksin (PPV) di Dewan Merdeka, di sini, hari ini.

Beliau mengulas berkenaan hantaran yang tular di media sosial mendakwa seorang lelaki meninggal dunia kerana makan durian selepas menerima vaksin.

Azmi berkata, dakwaan tersebut boleh mengundang kekeliruan dan salah faham kepada orang ramai.

“Orang ramai dinasihatkan untuk semak dahulu pastikan kebenarannya. Jangan teruja mahu menularkan kepada semua dan perkara kontroversi yang kita sendiri tidak pasti jangan sebar, biarlah kerajaan dan Kementerian Kesihatan Malaysia (KKM) yang menjawabnya dan menjelaskan secara saintifik dan data,” katanya.

Media sebelum ini melaporkan terdapat dakwaan seorang lelaki meninggal dunia sewaktu makan durian selepas mengambil suntikan vaksin COVID-19 namun punca kematiannya disahkan akibat serangan jantung.—AlHijrah Online


COVID-19: JUMLAH KEMATIAN MELEPASI ANGKA 1,700

BEIJING: Angka kematian akibat jangkitan koronavirus (Covid-19) global kini mencatatkan 1,773 setakat pagi ini selepas lebih 100 orang lagi meninggal dunia di wilayah Hubei.

Sebanyak 1,984 kes baharu dicatatkan menjadikan 70,484 orang telah dijangkiti di seluruh China.

Menurut Suruhanjaya Wilayah Hubei, jumlah kes di wilayah itu mencapai 58,182 menjelang akhir Ahad dengan 1,696 kematian.

Jumlah kes pada Isnin adalah sekitar 100, lebih tinggi berbanding Ahad tetapi masih mendadak turun berbanding Jumaat dan Sabtu.

Wilayah Wuhan menyumbang 71 peratus kes jangkitan dan 77 peratus kematian.

Di luar Hubei, jumlah kes baharu merosot dan jurucakap badan kesihatan kebangsaan China semalam berkata, angka yang semakin perlahan itu memberi petanda wabak itu sedang dikawal.

Bagaimanapun, Ketua Pengarah Pertubuhan Kesihatan Sedunia (WHO), Tedros Adhanom Ghebreyesus memberi amaran bahawa mustahil untuk meramalkan ke mana arah wabak itu.

Pakar antarabangsa tiba di Beijing dan mula bertemu dengan rakan sejawat bagi membincangkan wabak itu, kata Tedros di Twitter. — SINAR HARIAN


PAMER KERTAS UNDI: SANUSI AKAN DIPANGGIL POLIS – KPN

KUALA LUMPUR: Polis akan memanggil Menteri Besar Kedah Datuk Seri Muhammad Sanusi Md Nor untuk diambil keterangan susulan didakwa menayangkan kertas undinya kepada petugas media pada Pilihan Raya Negeri (PRN), Sabtu lepas.

Ketua Polis Negara Tan Sri Razarudin Husain berkata Muhammad Sanusi akan dipanggil dalam tempoh terdekat dan rakaman percakapannya akan diuruskan polis kontinjen Kedah.

Beliau berkata polis akan menyiasat daripada pelbagai aspek selaras dengan laporan yang diterima.

“Berilah kami peluang untuk menyiasat kes ini, bagi menuduh atau tidak itu kami serahkan kepada AGC (Pejabat Peguam Negara).

“Kami juga mempunyai cadangan-cadangan dengan melihat semua keterangan untuk menyiasat kes ini menggunakan seksyen yang bersesuaian,” katanya pada sidang media selepas menyaksikan Majlis Serah Terima Tugas Pengarah Jabatan Siasatan Jenayah di Bukit Aman di sini hari ini.

Razarudin berkata kes berkenaan antaranya akan disiasat di bawah Akta Kesalahan Pilihan Raya 1954 di bawah Seksyen 5(1) dan Seksyen 26(1)(g).

Pada 12 Ogos lepas, Muhammad Sanusi mendakwa beliau tidak berniat untuk mempamerkan kertas undinya kepada pihak media ketika mengundi pada PRN.

Sebaliknya, beliau dilapor berkata kertas undi itu terdedah secara tidak sengaja ketika melayani permintaan pihak media untuk mengambil gambarnya. –AlHijrah Online


PRN: POLIS TERIMA 94 LAPORAN SALAH GUNA MYKAD PADA HARI MENGUNDI

KUALA LUMPUR: Polis menerima sejumlah 94 laporan berhubung kesalahan menggunakan  nama dan kad pengenalan (MyKad) orang lain untuk mengundi pada Pilihan Raya Negeri (PRN) di enam negeri semalam.

Ketua Polis Negara, Tan Sri Razaruddin Husain, berkata Selangor merekodkan jumlah laporan tertinggi membabitkan kesalahah tersebut iaitu 48 kes, diikuti Pulau Pinang (20),Negeri Sembilan (enam), Kelantan (dua) dan sembilan kes masing-masing di Kedah dan Terengganu.

Katanya, kesalahan tersebut membabitkan Seksyen 7 Akta Kesalahan Pilihan Raya kerana menggunakan kad pengenalan orang lain.

“Sebanyak 111 kertas siasatan dibuka daripada 181 laporan yang diterima melibatkan pelbagai kesalahan pada hari pengundian semalam,” katanya dalam kenyataan hari ini.

Beliau berkata sebanyak 240 kertas siasatan dibuka membabitkan 1,951 laporan yang diterima melibatkan pelbagai kesalahan sepanjang tempoh kempen PRN di enam negeri sehingga semalam.

Razaruddin berkata 78 kertas siasatan dibuka di Selangor diikuti masing-masing 42 di Pulau Pinang dan Kedah, Terengganu (34), Negeri Sembilan (25) dan Kelantan (19).

“Setakat semalam, kita telah menahan 15 individu iaitu sembilan orang di Kedah dan masing-masing dua di Pulau Pinang, Selangor dan Negeri Sembilan,” katanya.

Beliau berkata PDRM meluluskan 4,506 permit dalam tempoh berkempen yang bermula pada 29 Julai lalu dengan Kedah mencatatkan angka tertinggi iaitu 976 permit diikuti Selangor (933), Kelantan (882), Terengganu (768), Negeri Sembilan (495) dan  Pulau Pinang (452).

Kesalahan lain yang dilaporkan adalah khianat bendera, mempamer logo politik, menghalang penjawat awam dan perhimpunan menyalahi undang-undang, katanya.–AlHijrah Online


KPM KENAL PASTI ENAM SUBJEK TERAS KEKURANGAN GURU DI SEKOLAH

KUALA LUMPUR: Kementerian Pendidikan (KPM) telah mengenal pasti enam subjek teras yang memerlukan tambahan bilangan guru di sekolah setakat 28 Feb lepas, Dewan Rakyat diberitahu hari ini.

Timbalan Menteri Pendidikan Lim Hui Ying berkata mata pelajaran tersebut adalah Bahasa Melayu, Bahasa Inggeris, Pendidikan Islam, Reka Bentuk dan Teknologi, Pendidikan Seni Visual serta Sejarah.

“Kita tahu kenyataan ini bahawa terdapat kekurangan guru, seperti saya nyatakan sebelum ini KPM telah laksanakan pengambilan guru sebanyak 22,327 guru melalui kaedah one-off dan kluster mata pelajaran bagi tempoh 2021 hingga Januari 2023.”

“Bagaimanapun, kita ada perancangan untuk melakukan pengambilan guru pada April hingga Jun ini, kita akan ambil guru dari universiti luar,” katanya menjawab pertanyaan Ahmad Tarmizi Sulaiman (PN-Sik) mengenai kekurangan guru sekolah bagi subjek pendidikan teras dan perancangan KPM bagi meningkatkan pengambilan jumlah guru baharu.

Sementara itu, Lim berkata pengambilan guru adalah tertakluk kepada kekosongan jawatan dan keperluan opsyen mata pelajaran semasa.

“Jadi mungkin ada sesetengah graduan yang tidak dapat menjadi guru, tidak dipanggil temu duga,  ini adalah disebabkan opsyen (mata pelajaran) itu berlainan dengan apa kita perlukan di KPM,” katanya.

Menjawab soalan tambahan Vivian Wong Shir Yee (PH-Sandakan) mengenai nasib graduan yang gagal temu duga Suruhanjaya Perkhidmatan Pendidikan (SPP), Lim berkata graduan boleh memohon semula melalui mySPP selepas tempoh enam bulan dari tarikh keputusan dikeluarkan di portal rasmi SPP.

Menurutnya, calon yang masih tidak berjaya boleh terus memohon sehingga mencapai umur 45 tahun.–AlHijrah Online


PEMBUBARAN PARLIMEN HALANG KETIDAKHARMONIAN DALAM PENTADBIRAN KERAJAAN – PM

KUALA LUMPUR: Pembubaran Parlimen Ke-14 adalah bagi menghalang daripada tercetusnya ketidakharmonian dalam pentadbiran kerajaan selepas 12 menteri menunjukkan sikap tidak wajar dengan mengutuskan warkah kepada Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Perdana Menteri Datuk Seri Ismail Sabri Yaakob berkata tindakan menteri-menteri ini jelas membelakangkan institusi Perdana Menteri yang mana pelantikannya telah diperkenan oleh Seri Paduka Baginda sekali gus mengikis semangat solidariti dalam pentadbiran kerajaan.

“Keputusan ini (pembubaran Parlimen Ke-14)  juga adalah rentetan terhadap perkembangan politik semasa tanah air di mana 12 menteri menunjukkan sikap tidak wajar, mengutuskan warkah kepada Seri Paduka Baginda Yang di-Pertuan Agong.

Justeru, pembubaran ini bagi menghalang daripada tercetusnya ketidakharmonian dalam pentadbiran kerajaan,” kata Ismail Sabri dalam satu kenyataan hari ini.

Semalam beliau mengumumkan pembubaran Parlimen Ke-14 sekali gus memberi laluan kepada Pilihan Raya Umum ke-15.

Ismail Sabri berkata seperti yang beliau jelaskan dalam Perutusan Khas semalam, pembubaran Parlimen Ke-14 ini adalah untuk menoktahkan suara-suara yang selama ini meratib keabsahan, kerajaan pintu belakang dan kerajaan tebuk atap dengan memulangkan semula mandat kepada rakyat.

Perdana Menteri berkata demikian merujuk kepada kenyataan media Istana Negara semalam yang menyatakan Seri Paduka Baginda menzahirkan kekecewaan terhadap perkembangan politik semasa tanah air.

Selain itu beliau berkata sejak akhir-akhir ini, ada dalam kalangan Jemaah Menteri yang membuat kritikan secara terbuka terhadap keputusan dan dasar kerajaan.

“Malah tindakan Pengerusi Perikatan Nasional (PN), Tan Sri Muhyiddin Yassin mengisytiharkan musuh utama PN adalah Barisan Nasional (BN) telah mengundang bibit-bibit perpecahan, sedangkan partinya turut menganggotai kerajaan,” katanya.

Beliau berkata Muhyiddin selaku Pengerusi Majlis Pemulihan Negara (MPN) pernah membuat kenyataan yang menyarankan agar Parlimen dibubarkan kerana mendakwa kerajaan gagal dalam menguruskan negara dan ekonomi dengan baik.

Ismail Sabri berkata kerajaan hanya mampu berfungsi dengan baik melalui kebersamaan dan kesepakatan dalam memberikan perkhidmatan serta manfaat terbaik kepada Keluarga Malaysia.

Negara memerlukan sebuah kerajaan yang stabil untuk mendepani cabaran mendatang, kata beliau.–AlHijrah Online


SOP TERKINI SOLAT BERJEMAAH DAN AKTIVITI PENGIMARAHAN Dl MASJID DAN SURAU

KUALA LUMPUR: Jabatan Agama Islam Wilayah Persekutuan (JAWI) membuat ketetapan baharu berhubung pelaksanaan solat Jumaat, solat fardu dan aktiviti pengimarahan di masjid dan surau Wilayah-Wilayah Persekutuan Kuala Lumpur, Putrajaya dan Labuan berkuatkuasa esok 18 Mac 2021 (Khamis).

Pengarah JAWI, Datuk Mohd Ajib Ismail berkata perubahan itu dibuat berdasarkan perkembangan terkini serta perkenan Kebawah Duli Yang Maha Mulia Seri Paduka Baginda Yang di-Pertuan Agong.

“Bagi solat Jumaat bilangan jemaah diperluaskan ke semua ruang yang sesuai di masjid, surau Jumaat dan surau yang diberi kebenaran khas untuk mendirikan solat Jumaat termasuk kawasan berkhemah dengan penjarakan fizikal 1.5 meter.

“Bilangan jemaah bagi solat fardu pula adalah mengikut kapasiti sebenar masjid dan surau dengan penjarakan fizikal 1.5 meter,” katanya dalam kenyataan media hari ini.

Katanya lagi untuk aktiviti pengimarahan, masjid dan surau di kawasan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) dibenarkan mengadakan aktiviti pengimarahan seperti kuliah Maghrib, kuliah Subuh, kuliah Dhuha dan sebagainya dengan penjarakan fizikal 1.5 meter.

Mohd Ajib berkata semua ketetapan terbaharu ini adalah tertakluk kepada Garis Panduan yang ditetapkan serta prosedur operasi standard (SOP) oleh Majlis Keselamatan Negara (MKN) dan Kementerian Kesihatan Malaysia (KKM). – AlHijrah Online


GEMPA BUMI TURKIYE: OPERASI SAR HAMPIR SELESAI

ANKARA: Operasi mencari dan menyelamat yang berlanjutan hampir dua minggu selepas gempa bumi besar meragut lebih 40,000 nyawa kini hampir selesai, menurut agensi bencana Turkiye pada Ahad.

Bagaimanapun operasi mencari dan menyelamat masih dijalankan di sekitar 40 bangunan membabitkan dua wilayah iaitu Hatay dan Kahramanmaras, kata ketua Pihak Berkuasa Pengurusan Bencana dan Kecemasan (AFAD) Yunus Sezer pada sidang media, lapor Xinhua.

Sezer berkata kerja-kerja di kawasan yang dilanda bencana kini tertumpu kepada mengalihkan serpihan, melindungi gelandangan dan penyediaan infrastruktur.

Jumlah kematian akibat dua gempa bumi kuat yang melanda selatan Türkiye pada 6 Feb telah meningkat kepada 40,689, kata Sezer.

Angka kematian dijangka meningkat apabila pasukan penyelamat mengeluarkan lebih banyak mayat daripada runtuhan.

Zon gempa dianggarkan mempunyai populasi 13.5 juta orang dan ramai daripada mereka hilang tempat tinggal.

Kerajaan Turkiye bersama organisasi bantuan tempatan dan antarabangsa telah melancarkan usaha bantuan besar-besaran.

Pihak berkuasa berusaha menyediakan lebih banyak penginapan sementara termasuk khemah dan kontena, manakala ramai mangsa yang terselamat masih ditempatkan di hotel, asrama, gim, dan kereta api.

Lebih 6,000 kontena telah dipasang setakat ini, manakala kerja-kerja infrastruktur bagi membina 68,000 kontena hampir siap, kata Sezer sambil menambah hampir 250,000 khemah telah digunakan.

Presidennya Recep Tayyip Erdogan berkata pada Selasa bahawa 2.2 juta orang telah meninggalkan zon bencana.

Bagaimanapun, ramai mangsa yang terselamat memilih untuk tinggal berdekatan dengan kediaman mereka bagi melindungi harta benda.

AFAD mengeluarkan pekeliling pada Ahad bahawa orang ramai tidak dibenarkan memasuki bangunan yang musnah dan pasukan keselamatan akan mengawasi keadaan bagi mereka yang ingin mendapatkan semula harta benda.

Pihak berkuasa tempatan mula menjalankan kerja-kerja membasmi kuman di kawasan bencana dan tong sampah untuk mencegah wabak penyakit berjangkit.

Tiada wabak penyakit berjangkit dikesan setakat ini di zon gempa, kata Menteri Kesihatan Turkiye.

Türkiye menempatkan hampir 3.5 juta pelarian Syria, kira-kira separuh daripada mereka telah berlindung di wilayah bencana.

Menteri Pertahanan Turkiye Hulusi Akar berkata pada Ahad bahawa sekurang-kurangnya 10,633 rakyat Syria yang berada di negara itu telah kembali ke tanah air mereka secara sukarela selepas gempa bumi.

“Saudara kita Syria, yang kehilangan keluarga dan tempat tinggal mereka akibat gempa bumi, kembali ke tanah mereka secara sukarela,” kata Akar semasa lawatannya ke pos sempadan tentera di wilayah selatan Hatay.–AlHijrah Online